title: Kaliforniannaamiokerttuli

text: Kooltaan kaliforniannaamiokerttulit ovat noin 14 cm. Koiraan vatsa ja pää ovat kirkkaankeltaiset. Koiraalla on silmien ympärillä musta maski, joka puuttuu naarailta. Pään takaosa on ruskea ja selkä sekä pyrstö ovat väriltään oliivinvihreät. Naarailla pää on oliivinvihreä ja niillä on myös vaalea silmärengas. Alalaji "G. b. beldingi" on ruumiinrakenteeltaan pulleampi ja koirailla on valkeahko reunus kasvomaskissaan. Naamiokerttuli ("Geothlypis trichas") voidaan sekoittaa kaliforniannaamiokerttuliin, mutta se on pienempi ja sillä on vaaleanpunaista alaleuassa ja koirailla on maskinsa ympärillä harmaa reunus. Lajin laulu on voimakkaita sarjoja. Kutsuääni on karhea "tchech"


title: Kaliforniannaamiokerttuli

text: Kaliforniannaamiokerttuleiden elinympäristöä ovat ruovikkoiset keitaat, joilla kasvaa osmankäämejä ja saroja, sekä makeavetiset marskimaat ja joet. Joitakin yksilöitä on tavattu myös rannikon suoalueilta. Lintuja ei ole tavattu 50 metriä kauempana vesialueista. Linnut tekevät pesänsä ruovikkoon. . Kaliforniannaamiokerttulit ovat hyönteissyöjiä.


title: Kaliforniannaamiokerttuli

text: Kaliforniannaamiokerttulikannan kooksi arvioidaan noin 1 000–2 500 yksilöä . Suurimmat uhkat lajille ovat elinympäristön tuhoutuminen tulipaloissa, ruokojen kerääminen matkamuistojen valmistamista varten sekä alueella tapahtuva talojen rakentaminen. Lisäksi hurrikaanit muodostavat uhkan suhteellisen eristyneinä eläville pienille populaatioille .


title: Fabulous Tonight

text: Fabulous Tonight on Marikon ensimmäinen sooloalbumi. Albumi julkaistiin Suomessa 2. huhtikuuta 2008, Ruotsissa 14. toukokuuta 2008 ja myöhemmin samana vuonna vielä Tanskassa, Norjassa ja Islannissa. Albumi sisältää monia eri tyylilajeja, ”Unstoppable” ja ”Time Has Come” -kappaleet ovat tyyliltään dancea ja discoa, mutta albumi sisältää popin lisäksi myös jazzia ja bluesia.


title: Fabulous Tonight

text: Albumi nousi ensimmäisellä listaviikollaan Suomen virallisen albumilistan sijalle 21. Seuraavalla se saavutti parhaan sijansa, 13. Yhteensä "Fabulous Tonight" oli albumilistalla seitsemän viikkoa.


title: Fabulous Tonight

text: Albumin ensimmäinen single, ”Unstoppable” julkaistiin 10. maaliskuuta 2008. Kappale menestyi Suomen myyntilistoilla hyvin. Kappale oli sekä lataus- että singlelistalla parhaimmillaan toisena ja vietti molemmilla listoilla useita viikkoja kymmenen myydyimmän kappaleen joukossa. ”Unstoppable” julkaistiin singlenä myös Ruotsissa, jossa se sai hyvin radiosoittoa.


title: Fabulous Tonight

text: ”Time Has Come” julkaistiin albumin toisena singlenä loppukeväästä 2008. Kappale pääsi ensimmäisen singlen tavoin radiosoittoon, mutta edellisen veroista hittiä siitä ei kasvanut. Myyntilistoilla kappale nousi latauslistalla parhaimmillaan 15:nneksi ja singlelistalla 20:nneksi, joka jäi sen ainoaksi listamerkinnäksi kyseisellä listalla.


title: Fabulous Tonight

text: Kolmas single ”Still Baby” julkaistiin marraskuun lopussa 2008, mutta kappale ei noussut lainkaan myyntilistoille.


title: Kuutamohullu

text: Kuutamohullu on suomalaisen Popeda -yhtyeen kappale ja single, joka julkaistiin 16. huhtikuuta 2008. Se on ensimmäinen single syyskuussa 2008 ilmestyneeltä "Täydelliset miehet" -albumilta. Kyseessä on myös ensimmäinen julkaisu yhtyeen uudistuneella kokoonpanolla (mukana kosketinsoittaja Iso-Pate Kivinen ja rumpali Lacu Lahtinen).


title: Kuutamohullu

text:
Parhaimmillaan single oli sijalla 3. Suomen virallisella singlelistalla.
__notoc__


title: Reino (kappale)

text: Reino on suomalaisen Popeda-yhtyeen kappale ja single, joka julkaistiin 22. elokuuta 2007 (digimyynnissä jo 10. elokuuta). Se jäi viimeiseksi Popeda-singleksi, jolla ovat mukana rumpali Arska Rautajoki ja kosketinsoittaja Jani Kemppinen.


title: Reino (kappale)

text: Kappale oli mukana syksyllä 2007 julkaistulla Popedan "30-vuotinen sota 1977–2007" -kokoelmalevyllä.


title: Counter-Strike

text: Counter-Strike (lyhennettynä CS) on Valve Corporationin eteenpäin kehittämä ja vuonna 2000 julkaisema internetissä pelattava joukkuepohjainen taktinen ensimmäisen persoonan ammuntapeli. Alun perin pelin kehitti Minh ”Gooseman” Le sekä Jess ”Cliffe” Cliffe ilmaiseksi jaettavaksi modiksi "Half-Life" videopelille. Modin suosion myötä sen oikeudet myytiin Valvelle ja siitä luotiin itsenäinen julkaisu. Peli käyttää GoldSrc-pelimoottoria mikä on raskaasti muokattu versio Quake-moottorista. Pelistä julkaistiin uudempi versio "" joka sisältää myös yksinpelillä varustetun "Deleted Scenes" -osan. Vuonna 2004 julkaistiin Source-pelimoottoria käyttävä "" ja vuonna 2012 julkaistiin uusimmalla Source-versiolla varustettu "".


title: Counter-Strike

text:
Tehtävän tyyppi riippuu pelattavasta kentästä. Peliä pelataan tietyn mittaisissa erissä, missä ajassa toisen osapuolen on onnistuttava päämäärässään.
Pelissä saa rahaa eliminoimalla vihollisia sekä lohdutukseksi häviöstä tai palkkioksi voitosta seuraavan erän alkaessa. Rahaa voi menettää ampumalla panttivankia tai oman joukkueen jäsentä. Rahaa käytetään parempien aseiden ja tarvikkeiden ostamiseen jokaisen erän alussa. Ostamista on mahdollista harjoittaa vain tiimien aloituspisteissä. Ostettavana on erilaisia aseita pistooleista konekivääreihin. Mukaan voi myös ottaa taktisia apuvälineitä kuten kranaatteja ja suojavarustusta.


title: Counter-Strike

text: Pommitehtävässä terroristit pyrkivät virittämään C-4-pommin jollekin kahdesta ennaltamäärätystä kohteesta. Vastaavasti erikoisjoukot pyrkivät estämään tämän. Mikäli erikoisjoukot onnistuvat purkamaan pommin, he voittavat. Mikäli terroristit eivät ehdi virittää pommia ennen aikarajan umpeutumista, erikoisjoukot voittavat.


title: Counter-Strike

text: Toinen pelimuoto on panttivankien pelastus. Terroristien tavoite on pitää panttivangit itsellään ja estää niiden pelastus. Erikoisjoukot taas yrittävät pelastaa panttivangit kuljettamalla heidät erikoisjoukkojen aloitusalueelle. Mikäli terroristien onnistuu estää panttivankien pelastus ennen aikarajaa, he voittavat.


title: Counter-Strike

text: Salamurhassa terroristit yrittävät eliminoida VIP-henkilön joka on "vuosisadan rikostodistaja". Erikoisjoukkojen tulee saattaa VIP-henkilö pelastusalueelle. Mikäli erikoisjoukot eivät ehdi pelastaa panttivankeja ennen aikarajan loppumista, terroristit voittavat.


title: Counter-Strike

text: Joukkue voi voittaa erän onnistumalla tehtävässä tai eliminoimalla kaikki vastustavan joukkueen jäsenet. Jos pelaajan puoli voittaa, saa rahaa seuraavan erän alussa enemmän. Jos molempien joukkueiden pelaajia on jäljellä erän lopussa eikä tehtäviä ole suoritettu, erän voittaa kartan oletusvoittaja.


title: Counter-Strike

text: Kuollessaan pelaajan hahmo menettää aseensa sekä muut varusteensa ja pääsee takaisin toimintaan vasta seuraavan erän alussa.


title: Counter-Strike

text: "Counter-Strikeen" on tehty monta erilaista modia, joilla kullakin on omat tarkoitusperänsä. Monet modit tarjoavat uudenlaisia pelikokemuksia. Yhteisö on luonut monia erilaisia pelimuotoja joista tunnetuimpia ovat deathmatch ja Gun Game. Niistä tuli myöhemmin virallisia pelimuotoja "Global Offensiveen".


title: Counter-Strike

text: Pelaajat voivat myös tehdä omia karttojaan Valve Hammer Editor -ohjelmalla, joita voi lisätä oman palvelimen karttavalikoimaan. Oletusarvoisesti pelaajat voivat ladata kartan automaattisesti suoraan palvelimelta liittyessään peliin. Karttojen tekoon on myös monia muita aputyökaluja ja ohjelmia, joista tunnetuimpia ovat muun muassa Wally Texture Editor, Half-life Model Viewer, Zoner Complile Tools ja erilaiset 'BSP to VMF' -konvertterit.


title: Counter-Strike

text: "Counter-Strike" julkaistiin vuonna 1999 ilmaiseksi modiksi "Half-Lifelle". Kyseinen peli oli suosittu modipiireissä helpon muokattavuudensa ansiosta. 9. kesäkuuta 1999 "CS" julkaistiin avoimeen betatestiin. Pelaajayhteisö auttoi modin kehittäjiä ja fanit pystyivät muuan muassa julkaista omia karttojaan modin verkkosivuilla toisille pelaajille ladattaviksi. 12. huhtikuuta 2000 Valve ilmoitti että he ja "Counter-Striken" tekijät ovat liittyneet yhteen luodakseen "Counter-Strikestä" itsenäisen julkaisun. Peli julkaistiin yhdessä "Team Fortress Classicin", "n" moninpelin, "in" ja "Firearmsin" kanssa.


title: Counter-Strike

text: "Counter-Strike" on yksi suosituimmista kilpapeleistä. Turnauksia on järjestetty noin vuodesta 2001 lähtien. Suosituimpia turnauksia ovat CPL, ESWC ja WCG. Palkintorahaa jaetaan vuosittain satojentuhansien eurojen arvosta. Pelin vanhat klaanit ja liigat ovat kuitenkin siirtyneet uusiin "Counter Strike" peleihin.


title: Counter-Strike

text: Seuraavassa luettelossa on 10 turnausta joilla on ollut isoimmat palkintorahat vuodesta 2001 lähtien. Luettelo on jaoteltu palkintorahojen määrän mukaan. "Counter-Strike" julkaistiin vuonna 2000. Se sai pisteiden yhteisarvoa kerävävältä GameRankings-sivustolta 89 pistettä sadasta, perustuen 22 arvosteluun. Metacritic-sivusto antoi pelille pistemäärän 88 sadasta, perustuen 11 arvosteluun.


title: Counter-Strike

text: Peliä on myös kritisoitu väkivaltaisuudestaan ja "Counter-Striken" ja "EverQuestin" myymisestä tuli Brasiliassa vuonna 2008 kiellettyä. Brasilialaisen tuomari Carlos Alberto Simões de Tomazin mukaan "peli yllytti lain rikkomiseen ja turvallisuuden vaarantamiseen". Myymiskielto on sittemmin kumottu ja sitä myydään taas.


title: Unto Ek

text: Unto Olavi Ek (s. 1934) on Sallan Varvikon kylästä kotoisin oleva suomalainen eräkirjailija. Hän on työskennellyt muun muassa rajavartijana ja kaatanut viisi karhua ja yli sata hirveä. Ekillä oli Sallassa oma uudistila mutta hän menetti sen verovelkojen ja avioeron seurauksena. Ekistä tuli tämän jälkeen yhteiskunnan ulkopuolella elänyt "metsäsissi" ja hän alkoi harjoittaa hirvien salakaatoa hankkiakseen ruokaa itselleen.


title: Unto Ek

text:
Hymylehden toukokuun numerossa 2010 olleessa haastattelussa Ek kertoi tehneensä kaikkiaan yli sata salakaatoa. Lihat hän oli käyttänyt suurimmaksi osaksi itse ja myynyt niitä vain pakottavssa tarpeessa.
Vuonna 1979 Ek tuomittiin hirven salakaadosta 4 kuukauden vankeusrangaistukseen. Ekin kirjat poikkeavat eräkirjallisuuden valtavirrasta sillä niissä kuvataan myös salametsästystä ja juopottelua.


title: Seppo Saraspää

text: Seppo Saraspää (s. 13. toukokuuta 1946, Ylivieska) on suomalainen eräkirjailija.


title: Seppo Saraspää

text: Saraspää kävi keskikoulun ja suoritettuaan poliisikoulun hän toimi poliisina Helsingissä ja eräpoliisina Kemijärvellä ennen ryhtymistään vapaaksi kirjailijaksi.


title: Seppo Saraspää

text: Saraspää on asunut vuodesta 1987 Inarinjärven Nanguvuonon Kenkäniemessä. Kirjailijan työn ohella hän hankkii elantonsa metsästyksestä, kalastuksesta ja lomamökkirakentajana. Saraspää löysi syksyllä 2003 rautakaudelta peräsin olevan hopea-aarteen Inarijärven Nanguniemestä ja hän kuvaa tätä löytöä kirjassaan "Miehiä kylmästä".


title: Holly Golightly

text: Holly Golightly tarkoittaa ainakin seuraavia:


title: Lappeenrannan Kylpylä

text:
Lappeenrannan Kylpylä sijaitsee Lappeenrannan keskustan tuntumassa Kylpylän kaupunginosassa, Saimaan rannalla. Kylpylän toimintojen piiriin kuuluvat kylpylälomat, hoito-osasto, kuntoutuspalvelut, työterveyshuolto, kauneudenhoito- ja kokouspalvelut. Kylpylän hotelli on uusittu vuonna 2006. Hotellissa on 26 kahden hengen huonetta.
Lappeenrannan Kylpylä perustettiin vuonna 1824, ja nykyinen kylpylärakennus valmistui vuonna 1912. Ensimmäisten sadan vuoden ajan kylpylän asiakkaita olivat erityisesti venäläiset aristokraatit, jotka saapuivat Lappeenrantaan kesänviettoon. Kylpylässä tarjottiin tuolloin muun muassa tärpättihöyryryöppyjä, höyry- ja mutakylpyjä sekä hierontaa. 1940-luvulla kylpylä muuttui kesäaikaan toimivaksi terveyskylpyläksi.


title: Lappeenrannan Kylpylä

text: Kylpylän allasosastolla on kaksi virkistysallasta ja kaksi poreallasta, joista toinen on erillinen lämmin allas, sekä muun muassa hierova vesiputous ja vastavirtalaite. Saunoja on kolme: suomalainen sauna erikseen miehille ja naisille sekä yhteinen höyrysauna.


title: Erkki Tuominen (kirjailija)

text: Erkki Tuominen (28. kesäkuuta 1931 Ulvila – 22. heinäkuuta 2017 Kuhmo) oli suomalainen opettaja ja eräkirjailija.


title: Erkki Tuominen (kirjailija)

text: Tuominen pääsi ylioppilaaksi Porin lyseosta 1950 ja valmistui kansakoulunopettajaksi Jyväskylän kasvatusopillisesta korkeakoulusta 1953 ja kansalaiskoulun yleisaineiden opettajaksi Oulun yliopistosta 1963. Hän toimi Kuhmossa kansakoulun ja peruskoulun luokanopettajana vuosina 1953–1991.


title: Erkki Tuominen (kirjailija)

text: Tuominen harrasti metsästystä ja eränkäyntiä koulupojasta saakka. Kirjallisen toimintansa lisäksi Tuominen kasvatti suomenpystykorvia kennelnimellä ”Juntin” ja sai tästä kasvatustyöstä Kennelliiton arvostetun Vuolasvirta-palkinnon 1986. Tuominen toimi myös pystykorvaisten rotujen ulkomuototuomarina 1976-2006 ja käyttökokeiden ylituomarina 1970-2014. Kainuun kennelpiirin hallituksen jäsenenä Tuominen toimi 1967-1989, varapuheenjohtajana 1972-1981 ja puheenjohtajana 1982-1989. Kennelliiton aluekouluttajana 1972-1981. Kennelliiton valtuuston jäsen hän oli 1975-1984 ja varajäsen 1984-1990. Kennelansioistaan Erkki Tuominen palkittiin Kennelliiton hopeisella ansiomerkillä 1978, viirillä 1981, Vuolasvirtapalkinnolla 1986, kultaisella ansiomerkillä 1990 ja pystykorvapatsaalla 2001. Suomen Pystykorvajärjestö on myöntänyt Erkki Tuomiselle kultaisen ansiomerkin 2005, ja hänet kutsuttiin järjestön kunniajäseneksi 2009.


title: Erkki Tuominen (kirjailija)

text: Koiraharrastuksensa ohella Tuominen toimi aktiivisesti metsästysalan järjestötoiminnassa toimien Kuhmon riistahoitoyhdistyksen toiminnanohjaajana 1967-1983. Oulun riistanhoitopiirin hallituksessa Tuominen toimi 1971-1983. Hän oli perustamassa Kainuun riistanhoitopiiriä toimien sen ensimmäisenä puheenjohtajana ja Metsästäjäin Keskusjärjestön hallituksen jäsenenä vuosina 1983-1999. Ansioistaan Erkki Tuominen on saanut Metsästäjäin keskusjärjestön kultaisen ansiomerkin 1980 ja suuransiomerkin 1995.


title: Erkki Tuominen (kirjailija)

text: Tuomisen kirjallinen tuotanto käsittelee laajalti nimenomaan suomenpystykorvalla tapahtuvaa metsästystä ja nojaa vahvasti itse koettuun. Hän saavutti jo 1960-luvulla erätarinoillaan menestystä muun muassa Eränkävijän kirjoituskilpailuissa, mikä innoitti jatkamaan harrastusta. Tuominen oli kirjoittamisen lisäksi arvostettu erävalokuvaaja, jonka valokuvia on julkaistu Tuomisen omien kirjojen lisäksi paitsi useimmissa suomalaisissa, myös lukuisissa ulkomaisissa erälehdissä ja -kirjoissa.


title: Erkki Tuominen (kirjailija)

text: Erkki Tuomisen ”Pikinokka pystykorva: pystykorvametsästäjän opas” oli ensimmäinen haukkuvalla lintukoiralla metsästyksen opaskirja maailmassa. Kirjailija Veikko Huovinen on kirjoittanut Tuomisesta seuraavasti: ”Enpä tiedä ketään, joka hänen laillaan ymmärtäisi pystykorvan eleet, toiminnan ja sielunelämän.”


title: Retropop

text: Retropop on vuonna 2005 perustettu, elektronista suomipoppia soittava yhtye.


title: Retropop

text: Retropop sai alkunsa Tommi ja Saila Ojalan perustamana vuonna 2005. Aluksi yhtye tunnettiin pelkästään piirroshahmoina internetissä, mutta vuonna 2006 mukaan liittyivät Mika Ojalehto ja Olli Räsänen ja yhtyeestä tuli todellinen. Hahmot jäivät silti olennaiseksi osaksi yhtyettä muistuttaessaan sen jäseniä ulkonäöltään.


title: Retropop

text: Retropopin ensimmäinen kappale "Pieni ja ihmeellinen" julkaistiin Mikseri.net -sivustolla 30. tammikuuta 2006. Kappale valittiin viikon biisivalinnaksi viikolla 13/2006 ja se kipusi elektronisen listan kärkeen. Ensimmäistä kappaletta seurasivat "Eilinen (on tänään)", "Totuus vai tehtävä", "Aika haavat parantaa" sekä "Pitkä yö", jotka kaikki julkaistiin sekä Mikseri.net -sivustolla että yhtyeen virallisilla kotisivuilla.


title: Retropop

text: Yhtyeen ensimmäinen julkaisu, "Pieni ja ihmeellinen / Eilinen (on tänään)" -promosingle, julkaistiin vuonna 2006. Single julkaistiin sekä internetissä MP3 -muodossa että CD-R -levynä (50 kpl painos).


title: Retropop

text: Kesällä 2007 Retropop solmi levytyssopimuksen Universal Music –levy-yhtiön kanssa. Ennen sopimusta yhtyeen debyyttialbumi oli jo käytännössä valmis, sillä sen on sekä äänittänyt että tuottanut yhtye itse.


title: Retropop

text: Tammikuussa 2008 valmistui yhtyeen ensimmäinen musiikkivideo kappaleesta "Pieni ja ihmeellinen". Videon on ohjannut Jussi Kemppainen ja video voitti vuoden 2007 Yleisö Muuvin 52 prosentin äänimäärällä. Kyseinen kappale oli myös yhtyeen ensimmäinen single ja se julkaistiin ensin latauskaupoissa helmikuussa ja sitten CD-versiona maaliskuussa 2008.


title: Retropop

text: Kesäkuun 11. päivä 2008 julkaistiin yhtyeen debyyttialbumi "Pieni ja ihmeellinen".


title: Retropop

text: Elokuussa 2011 yhtye julkaisi kauan odotetun uuden singlensä "Tää ilta". Samalla yhtye ilmoitti julkaisevansa toisen albuminsa "Tämän hetken tähden" lokakuun 26. päivä 2011. Pari viikkoa ennen albumia julkaistiin myös toinen single "Pohjolan prinsessa".


title: Retropop

text: Tammikuussa 2012 julkaistiin Tämän hetken tähden -albumin kolmas single Anna mennä. Kappaleesta julkaistiin erillinen Single Version, joka eroaa miksauksellisesti hieman albumiversiosta.


title: George Meade

text: George Gordon Meade (31. joulukuuta 1815 – 6. marraskuuta 1872) oli Yhdysvaltain armeijan ammattisotilas ja siviilissä insinööri rannikon rakennustyömailla, mukaan lukien useilla majakoilla. Hän taisteli menestyksekkäästi seminolisodissa ja Meksikon–Yhdysvaltain sodassa. Sisällissodassa hän oli kenraali, kohoten prikaatinkenraalista Potomacin armeijan komentajaksi. Hänet tunnetaan parhaiten siitä että hän voitti Robert E. Leen Gettysburgin taistelussa kesällä 1863. Vuosina 1864–1865 Meade jatkoi Potomacin armeijan komentajana Overaland-kampanjassa ja Richmond–Petersburg-kampanjassa ja Appomattoxin kampanjassa mutta jäi ylipäällikkönsä kenraaliluutnantti Ulysses S. Grantin varjoon.


title: George Meade

text: Meade syntyi Cádizissa Espanjassa kahdeksantena 11 Richard Worsam Meaden ja Margaret Coats Butler Meaden lapsesta. Hänen veljensä Richard Worsam Meade II oli tuleva laivastoupseeri. Hänen isänsä, rikas philadelphialainen kauppamies palveli Espanjassa laivastoagenttina Yhdysvaltain hallitukselle, joutui taloudelliseen ahdinkoon, koska hänen tukensa Espanjassa loppui Napoleonin sotiin ja hän kuoli vuonna 1828, kun Meade oli teini-ikäinen. Hänen perheensä palasi Yhdysvaltoihin kuusi kuukautta isän kuoleman jälkeen taloudellisista syistä. Nuori George haki Mount Hope -instituuttiin Baltimoreen ja meni Yhdysvaltain sotilasakatemiaan (West Pointiin) 1831, pääasiassa taloudellisista syistä. Hän valmistui 19. luokkansa 56 kadetista 1835. Vuoden hän palveli 3. Yhdysvaltain tykistössä Floridassa taistellen seminoli-intiaaneja vastaan ennen kuin erosi armeijasta, uralta, jonne ei ajatellut lähteä edes West Pointiin hakiessaan. Hän työskenteli siviili-insinöörinä Alabamassa, Georgiassa ja Floridan rautatiellä ja sotilashallinnossa. 31. joulukuuta 1840 hän nai Margaretta Sergeantin, John Sergeanin tyttären. He saivat seitsemän lasta (John Sergeant Meaden, eversti George Meaden, Margaret Butler Meaden, Spencer Meaden, Sarah Wise Meaden, Henrietta Meaden, ja William Meaden). Pitäessään hikistä siviilityötä mahdottoman vastanaineelle miehelle, hän meni uudestaan armeijaan 1842 toiseksi luutnantiksi armeijan kartoittajainsinöörien palvelukseen.


title: George Meade

text:
Sisällissodan alettua hänet ylennettiin kapteenista prikaatinkenraaliksi 31. elokuuta 1865. Hän komensi 2. prikaatia Pennsylvanian reservijoukoista, osallistui Washingonin puolustuksen rakentamiseen ja liittyi Virginian niemimaan sotaretkeä varten George B. McClellanin joukkoihin 1862. Seven Pinesin taistelussa Meade haavoittui selkään, käteen ja kylkeen. Hän toipui haavoistaan Pohjois-Virginian sotaretkeen mennessä ja taisteli toisessa Bull Runin taistelussa kenraalimajuri Irwin McDowellin joukoissa.
Hänen prikaatinsa suojasi peräytyvää unionin armeijaa Henry House Hillillä. Maryland-kampanjan alettua muutamaa päivää myöhemmin Meade sai komentoonsa 1. divisioonan I armeijakunnasta ja kunnostautui South Mountainin taistelussa. Hän sai kiitosta ylipäällikkö Joseph Hookerilta, joka sanoi että Meaden ja hänen miestensä avulla voittaisi mitä tahansa. Antietamin taisteluun Meade sai komentoonsa McClellaninilta koko I armeijakunnan. Hän menestyi hyvin mutta haavoittui reiteen.
Fredericksburgin taistelussa Meaden divisioona oli ainoa yksikkö, joka saavutti konfederaation linjat ja iski nuolenkärkenä Stonewall Jacksonin joukkoja vastaan. Hänet ylennettiin kenraalimajuriksi 29. marraskuuta 1862. Hän sai nyt komentoonsa V armeijakunnan, jota johti Chancellorsvillessä, mutta ei saanut Hookerilta tukea hyökkäyssuunnitelmilleen kenraali Robert E. Leen joukkoja vastaan.


title: George Meade

text: Ennen Gettysburgin taistelua Hooker siirrettiin pois Potomacin armeijan komennosta, ja Lincoln nimitti hänen tilalleen George Meaden. Meade kunnostautui lyömällä armeijallaan etelävaltioiden Pohjois-Virginian armeijan Gettysburgin taistelussa 1.–3. heinäkuuta 1863. Hänen joukkonsa torjuivat taistelun viimeisenä päivänä George Pickettin komentaman 15 000 etelävaltiolaisen hyökkäyksen Cemetary Hillin luona. Radikaalit republikaanit ja Yhdysvaltain kongressin sotakomitea pitivät Meadea kuitenkin kovapäisenä ja yrittivät saada hänet pois armeijan johdosta. Hän johti armeijaa vielä saman syksyn Bristoen ja Minen Runin sotaretkillä, mutta Lee onnistui päihittämään hänet. Sodan loppuajan hän palveli esikuntatehtävissä kenraali Grantin päämajassa, ja johti tehokkaasti Overland- ja Richmond-Petersburgin sotaretkiä. Hänen vastuullaan ovat kuitenkin myös katastrofaalinen kraatterin taistelu Petersburgissa ja katastrofaalinen unionin hyökkäys Cold Harborissa, jota ei edeltänyt minkäänlainen neuvonpito unionin kenraalien kesken.


title: George Meade

text: Sodan jälkeen Meade työskenteli sotilastehtävissä, muun muassa Atlantan alueen jälleenrakennuksen kuvernöörinä Atlantassa John Popen seuraajana ja sai kunniatohtorin arvon Harvardista lakitieteissä.


title: George Meade

text: Meade kuoli Philadelphiassa vanhojen haavojen aiheuttamiin komplikaatoihin ja keuhkokuumeeseen ja on haudattu Laurel Hillin hautausmaahan.


title: Erkki Lahti (eräkirjailija)

text: Erkki Lahti (s. 1946, Kuorevesi) on suomalainen Kuopiossa asuva eräkirjailija. Lahti on väitellyt tohtoriksi biologian alalta, väitöskirjan aiheena oli muikku.


title: Sandokan (piirrossarja)

text: Sandokan on espanjalainen BRB Internacionalin tuottama piirrossarja, joka valmistui vuonna 1992.


title: Sandokan (piirrossarja)

text: Suomessa sarjaa esitettiin 1990-luvulla MTV3-kanavalla ja myöhemmin useampia kertoja uusintana. Viimeisin uusinta sarjasta on esitetty Ruutu+ Lapset -kanavalla 2013. Sarja on julkaistu suomeksi dubattuna myös 4×50 minuutin VHS-kasettikokoelmana.


title: Sandokan (piirrossarja)

text: Piirrossarja kertoo Malesian tiikeri Sandokanista, jonka vanhemmat olivat suuria hallitsijoita. Eräs heidän läheisimmistä liittolaisistaan, James Brooke, paljastuu petturiksi ja syöksee Sandokanin vanhemmat vallasta, jolloin nuori Sandokan pakenee vannoen kostavansa vanhempiensa kohtalon. Vartuttuaan aikuiseksi hän kerää uskollisen miehistön ja alkaa purjehtia laivallaan Eteläistä Kiinan merta löytääkseen petollisen James Brooken, joka sittemmin on vaihtanut nimensä "Sarawikin Rajahiksi". Sandokania ja hänen miehistöllään on paha maine merirosvoina lähinnä Rajahin keksimien valheiden vuoksi, vaikka Sandokan miehineen on ryöstänyt ainoastaan Rajahin laivoja. Tosiasiassa Sandokan on kruunun todellinen perillinen.


title: Sandokan (piirrossarja)

text: Sarjan jaksoista on koostettu myös noin 75 minuuttia pitkä televisioelokuva. Suomenkielisestä jälkiäänityksestä vastasi Oy PVP Voice Ab. Rooleissa mm. Anssi Känsälä, Elise Langenoja, Sari Moilanen, Arto Nieminen, Antti Raekallio, Velimatti Ranta, Pasi Ruohonen, Juuso Pekkinen, Pauli Virta ja Juha Paananen.Suomessa on julkaistu Sandokan-sarjaa VHS-kasetteina kahdessa osassa. 1990-luvun puolivälissä Castle Communications julkaisi sarjaa jaksoon 18 saakka. Julkaisua jatkoi 10 vuotta myöhemmin Pan Vision, joka julkaisi uudestaan myös aiemmat jaksot. Suomenkielisinä ääninä mm. Elise Langenoja, Keijo Romppainen, Pekka Simola ja Pauli Virta.


title: Märehtiminen

text: Märehtiminen on osa eräiden kasvinsyöjäeläinten ruoansulatusta. Symbioottisen mikrobitoimintaan perustuvan ruoansulatuksen etu märehtiville eläimille on muuten sulamattoman ravinnon muuttaminen hyödynnettävään muotoon. Mikrobeille taas märehtijä tarjoaa tasasaisen suotuisat olosuhteet.


title: Märehtiminen

text: Märehtimisestä puhuttaessa on huomattava ero käsitteiden märehtijät ja märehtivät eläimet välillä. Märehtijät ("Ruminantia") on aiemmassa tieteellisessä luokittelussa käytössä ollut sorkkaeläinten alalahko ja yhtenäinen evoluutiolinja, johon kuuluvat muiden muassa onttosarviset kuten nautaeläimet sekä muista sorkkaeläinten heimoista muun muassa hirvieläimet. Märehtiviä eläimiä sen sijaan on myös muissa ryhmissä, kuten esimerkiksi pussieläimiin luetut kengurut tai sorkkaeläimiin mutta ei märehtijöiden alalahkoon luetut kamelit.


title: Märehtiminen

text: Märehtivät eläimet eivät pureskele syömäänsä ravintoa huolellisesti ennen sen nielemistä. Osaksi hienonnettu ravinto menee nieltäessä pötsi-mahaan, johon se varastoituu ja missä se pehmenee mikrobitoiminnan ansiosta. Nämä mikrobit pilkkovat ruuansulatuksen myöhemmissä vaiheissa selluloosa- ja hemi-selluloosakuituja rasvahapoiksi ja muiksi imeytymiskelpoisiksi ravintoaineiksi.


title: Märehtiminen

text: Märehtiminen alkaa eläimen nopealla uloshengitysliikkeellä kurkun ollessa suljettuna. Rintakehän sisäpuolelle ja siten siihen osaan ruokatorvea syntyy alipaine, joka imaisee ravintomassaa pötsi-verkkomahasta ruokatorveen. Kun massa, ns. märepala, on ruokatorvessa, peristalttiset supistukset kuljettavat märepalan suuhun pureskeltavaksi. Hienonnettuaan märepalan eläin nielee sen uudestaan.


title: Märehtiminen

text: Märehtimistä tapahtuu säännöllisin väliajoin silloin kun eläin lepää. Märehtimisen aikana (kuten yleensäkin pureskelun yhteydessä) erittyy runsaasti sylkeä, jolla on märehtivillä eläimillä erityinen merkitys sen pötsin sisältöä neutraloivan puskurivaikutuksen vuoksi. Sylkeä erittyy vuorokaudessa suurikokoisilla märehtijäeläimillä kymmeniä litroja.


title: Yamma Yamma

text: Yamma Yamma on Pave Maijasen esittämä kappale, joka edusti Suomea vuoden 1992 Eurovision laulukilpailussa.


title: Yamma Yamma

text: Kappaleen sävelsi Pave Maijanen (salanimellä Maija Paavonen) ja sanoitti Heikki Harma.


title: Yamma Yamma

text: Kappale sai kilpailun finaalissa ainoastaan yhteensä neljä pistettä Jugoslavialta (3) ja Israelilta (1) ja jäi viimeiselle sijalle.


title: Yamma Yamma

text: Myöhemmin Pirkka-Pekka Peteliuksen "Viihdeohjelma Tukholmassa" sketsihahmo Werneri Kanaviilokki yritti kuunnella "Yamma Yamma" -kappaleen, mutta sai paniikkikohtauksen jo muutaman sekunnin päästä kappaleen alettua ja joutui keskeyttämään suorituksen.


title: John Pope

text: John Pope (18. maaliskuuta 1822 – 23. syyskuuta 1892) oli Yhdysvaltain armeijan upseeri ja Unionin kenraali Yhdysvaltain sisällissodassa. Hänellä oli lyhyt mutta menestyksekäs ura läntisellä taistelunäyttämöllä, mutta on parhaiten tunnettu tappiostaan toisessa Bull Runin taistelussa. Sisällissodan jälkeen hän loi menestyksekkään uran intiaanisodissa.


title: John Pope

text: Pope syntyi Louisvillessä Kentuckyssä Nathaniel Pope-nimisen liittovaltion tuomarin pojaksi. Hänen isänsä oli Abraham Lincolnin ystävä. Hän oli Manning Forcen lanko and ja toinen pikkuserkku Mary Todd Lincolnille. Hän valmistui Yhdysvaltain sotilasakatemiasta 1842 ja sai komennuksen kakkosluutnantiksi kartoittajainsinööreihin. Hän palveli Floridassa ja auttoi sitten mittaamaan Yhdysvaltain ja Kanadan pohjoisrajaa. Hän taisteli Zachary Taylorin alaisena Monterreyn ja Buena Vistan taisteluissa Meksikon–Yhdysvaltain sodan aikana, missä hän sai väliaikaisen ylennyksen ykkösluutnantiksi ja kapteeniksi. Sodan jälkeen Pope työskenteli maanmittarina Minnesotassa. 1850 hän esitteli navigoitavuutta Red Riverissä. Hän palveli pääinsinöörinä New Mexicon hallinnossa 1851-1853, ja vietti loput rauhan vuodet mittaamalla rautatietä Tyynellemerelle.


title: John Pope

text: Sisällissodan syttyessä hän haki Lincolnin adjutantiksi, mutta hänet ylennettiin prikaatinkenraaliksi 17. toukokuuta 1861 ja komennettiin hakemaan vapaaehtoisia Illinoisista. Hän sai komennettavakseen läntisen sotanäyttämön pohjoisalueen ja Keski-Missourin heinäkuussa ja riitatui läntisen sotanäyttämön komentajan kenraalimajuri John C. Frémontin kanssa ja juonitteli saadakseen tämän pois komennosta. Pope otti 18. joulukuuta Blackwaterista Missourista 1200 vankia. Hän sai 1862 kenraali Halleckilta komentoonsa Mississippin armeijan, ja komennettiin valtaamaan Konfederaation tukikohtia Mississippijoen varrella. Hän onnistui valtaamaan New Madridin ja avasi tien unionin sotalaivoille Memphisiin asti. Corinthin piirityksessä hän komensi Henry Wager Halleckin armeijan vasenta sivustaa, mutta Lincoln kutsui hänet pian itään. McClellanin Virginian niemimaan sotaretken epäonnistumisen jälkeen hän sai komentoonsa unionin Virginian armeijan. Hän joutui etelävaltioiden joukkojen asettamaan ansaan toisessa Bull Runin taistelussa 29. elokuuta 1862 ja James Longstreetin komentamat etelävaltalaiset pakottivat hänet perääntymään. Seurauksena kenraalimajuri Fitz John Porter joutui sotaoikeuteen ja erotettiin kun taas Pope erotettiin 12. syyskuuta ja hänen armeijansa annettiin McClellanille. Pope jatkoi sotilastehtävissä idässä Missourin divisioonassa, ja erosi armeijasta kenraalimajurina 1865.


title: John Pope

text: Sodan jälkeen hän työskenteli jälleenrakennustehtävissä Atlantassa ja taisteli intiaanisodissa apasseja vastaan ja ylennettiin kenraalimajuriksi 1882. Hän erosi armeijasta 1886. Hän kuoli Ohion sotilaiden kodissa lähellä Sanduskyä Ohiossa ja on haudattu Bellefontainen hautausmaahan St. Louisiin Missouriin.


title: Hetula (ihouloke)

text: Hetula on monien vuohirotujen kaulan yläosassa oleva ihouloke, joita on yleensä kaksi. Ne ovat parisenttiset, karvapeitteiset nappulat, joissa ei ole todettu erityistä rauhastoimintaa. Niiden sisällä on joskus pieni rustonkappale, lihassäikeitä, hermoja ja verisuonia. Niiden toimintaa ja tarkoitusta ei ole selvitetty, eivätkä ne ole eläimille välttämättömiä. Etelä-Euroopassa on joitain maatiaislampaita, joilla on samanlaisia hetuloita. Balkanin alueella on ainakin ollut maatiaissikoja, joilla on myös ollut hetulat. Suomessa hetuloita tavataan eniten kääpiövuohilla tai niiden risteytyksillä.


title: Effloresce

text: Effloresce on taiderockia soittavan brittiyhtye Oceansizen ensimmäinen studioalbumi, joka julkaistiin 29.9.2003.


title: Effloresce

text: "Oceansize" on kirjoittanut kaikki kappaleet.


title: Everyone into Position

text: Everyone into Position on Oceansizen toinen albumi, joka julkaistiin 19. syyskuuta 2005.


title: Everyone into Position

text: Albumin kappale ”Meredith” on soinut muun muassa yhdysvaltalaisessa sarjassa "OC".


title: Klas Johan Molander

text: Klas Johan Molander (1724 – 1799) toimi kirkkoherrana Kesälahdella ja Ilomantsissa. Hänen elämäntyönsä näyttää, miten kirkkoherra tuon ajan Suomessa oli lähinnä nykyiseen kunnanjohtajaan verrattava kunnan keskeinen virkamies.


title: Klas Johan Molander

text: Klas Johan Molander syntyi 8.4.1724 Sulkavan pappilassa, missä hänen isänsä Aron oli jo kolmannen polven pappina. Myös isoisä Anders Molander oli Sulkavan kirkkoherra.


title: Klas Johan Molander

text: Klas Johan laitettiin 1739 Porvoon kouluun, minkä jälkeen hän tuli ylioppilaaksi Turussa 1742. Pappisvihkimyksen Molander sai 1746, FM 1748, jolloin siirtyi isänsä apulaiseksi Tohmajärven vt. kirkkoherraksi. Tällöin Klas Johan ryhtyi puolustamaan maanviljelijä Lauri Antinpoika nuutisen oikeuksia vesijättömaahan, seurasi talonpoikaa Tukholmaan kuninkaan luo ja vaikutti kuninkaan päätökseen 1756 asiasta. Isänsä kuoltua 1755 Tohmajärven seurakuntalaiset eivät antaneet vaalisijoilla olleille ehdokkaille ääntäkään ja kun uusi vaali järjestettiin, nyt ehdolla ollut Klas Johan sai kaikki äänet, mutta kuitenkin kuningas määräsi papin viran Johan Fabritiukselle. Kiteen sijaisuuden (1759) jälkeen Molander sai vakituisen työpaikan, kun hänet nimitettiin 1761 Kesälahden ja 1776 Ilomantsin kirkkoherraksi. Hän sai lääninrovastin arvon 1774.


title: Klas Johan Molander

text: Kirkollisten toimitusten ohella Klas Johan Molander kerkesi puuhailla monien asioiden parissa. Kesälahdella riita kalastusvesistä ja oikeudesta verkkojen laskuun oli johtanut siihen, että riita-alueen verkot oli soudettu rikki ja mies peitottu seipäällä verinaarmuille. Hankala asia tuotiin kirkkoherran eteen, joka kirjoitti sopimuksen kalastuksen säännöistä. Sopimuksessa määriteltiin sakon uhalla verkon silmäkoko; kiellettiin haavit sekä muut tiheäsilmäiset kalastusvälineet, joilla oli "kasvavia pikkukaloja tähän asti taitamattomasti vähennetty"; määriteltiin kalastusalueet ja -ajat sekä rauhoitettiin nieriän kutuaika. Tämä 1772 laadittu sopimus vahvistettiin sitten vielä käräjillä, ja rauha palasi.


title: Klas Johan Molander

text: Astuessaan virkaansa 1761 Molander ryhtyi pitämään myös rippikoulua. Koulun pituus aluksi vaihteli, mutta vakiintui sitten kahden viikon rupeamaksi kaksi kertaa vuodessa. Kansan opetus soveltui hyvin valistuksen henkeen, menetelmät olivat vanhanaikaiset. Kinkereillä tarkastettiin lukutaito, ja keneltä lukeminen ei sujunut, sai joko häpeärangaistuksia – kyyhöttämistä kinkeripöydän alla tai jalkapuussa kirkon luona – tai vitsaa. Toivottomat tapaukset saatettiin lähettää sotaväkeen. Valistuksen ideologiaan kuului myös peltojen raivaus ja tarkka käyttö. Kun paikkakunnalla ei kirkkoherran mielestä ollut tarpeeksi myllyjä, ilmoitti hän itse sellaisen perustavansa. Toiseksi osakkaaksi ryhtyi Kiteen nimismies Erik Andersin.


title: Klas Johan Molander

text: Vuonna 1774 Kesälahden kirkkoon hankittiin 1352 kuparitaalerilla suuri kello. Sen toiseen kylkeen on valettu teksti:


title: Klas Johan Molander

text: Toisen puolen teksti on yhtä viehättävää suomea:


title: Klas Johan Molander

text: Kun kesälahtelaiset eivät kirkkoherransa mielestä tarpeeksi rivakasti osallistuneet pappilan ylläpitoon, muutti hän muitta mutkitta asumaan perustamaansa Mäntyniemen kartanoon. Mäntyniemen kartano oli 150 hehtaarin tila, jolle Molander rakensi kartanon sekä useampihuoneisen väentuvan.


title: Klas Johan Molander

text: Näin pappila jäi asumattomaksi ja kun Molander siirtyi Ilomantsiin, esitti hänen seuraajansa maisteri Calonius käräjillä melkoisen laskun Molanderille.


title: Klas Johan Molander

text:
Ilomantsin kirkkoherran Anders Norrgrénin kuoltua 1771 kirkkoherran vaalissa Leppävirran Johan Henrik Stenroth sai enemmän ääniä kuin Kesälahden Molander.Stenroth kuitenkin kuoli muutaman vuoden kuluttua 1774 ja uuden vaalin jälkeen Molander valittiin virkaan. Tultuaan valituksi 1776 Molander piti edelleen hallussaan Mäntyniemeä saadakseen varoja lastensa kouluttamiseen.
Koulutus oli Molanderille tärkeää ja heti Ilomantsin kirkkoherraksi tultuaan hän rupesi suunnittelemaan koulun perustamista lukemaan oppiville. Kun pitäjäläiset kuitenkin vastustivat uutta ja outoa ajatusta, ryhtyi kirkkoherra 1780 itse koulumestariksi ilman eri korvausta. Ilmoituksen tästä hän antoi joulupäivänä pidetyssä pitäjänkokouksessa. Opetuksessa suntio sai toimia apulaisena. Kun sitten Molanderin seuraaja ilmoitti lopettavansa ilmaisen koulun pidon, olivat seurakuntalaiset jo tottuneet ajatukseen ja suostuivat kustantamaan koulun.
Molanderin aikana rakennettiin uusi kirkko 1794 tulipalossa tuhoutuneen tilalle. Molander oli yhteyksissä useaan kirkonrakentajaan Hämettä ja Pohjanmaata myöten ja uusi punamullalla maalattu rakennus vihittiin käyttöön juhannuksena 1798.


title: Klas Johan Molander

text: Myös uusi pappila rakennettiin. Kirkkoherran itsensä suunnittelema talo käsitti kahdeksan asuinhuonetta, kaksi eteistä, keittiön ja tuvan. Pappila oli pitäjän kulttuurikeskus


title: Klas Johan Molander

text:
Saadakseen Enon kirkkoon sopivan kellon Molander otti yhteyttä loviisalaiseen Henrik Borgströmiin. Tälle lähetetyt rahat katosivat kuitenkin Liperin ja Mikkelin välillä. Uuden varainkeruun jälkeen tilattu kello tilattiin Tukholmasta, mutta se upposi Uumajan lähellä Pohjanlahteen. Kello saatiin kuitenkin nostetuksi ja tuoduksi Enoon. Kirkonkellojen hankintaa ja tapulin rakentamista käsiteltiin pitäjänkokouksissa 1777, 1783–86 ja vielä 1797.
Vuoden 1723 papiston erioikeudet määräsivät, että papiston tuli pitää kaksi pitäjänkokousta vuodessa, tarvittaessa useamminkin. Kirkkoherran merkittävä asema kokouksen puheenjohtajana johti siihen, että kirkkoherrasta tuli pitäjän tosiasiallinen johtaja. Vuosina 1781–1790 käsiteltäviä asioita oli 88, joten kokouksia jouduttiin pitämään säädettyä määrää useammin,yhteensä 29 kertaa, seuraavalla vuosikymmenellä peräti 62 kertaa. Tuona aikana käsiteltäviä asioita olivat erilaiset korjaukset ja rakentamiset, verot ja talous,pitäjän makasiini, köyhät ja sairaat, liikenne ja maanviljelys. Pöytäkirjat kirjoitettiin yleensä ruotsiksi, mutta 1782 suomeksi: silloin erotettiin lukkari Johan Hordianus tämän suurten syntien vuoksi.
Ilomantsissa luterilaisilla ja ortodokseilla oli yhteinen pitäjänkokous, köyhäinhoito ja viljamakasiini. Kirkkoherra Norrgrén oli hyökännyt ortodokseja vastaan ja ehdottanut pakkokäännytystä, mutta Molander suhtautui heihin suvaitsevaisesti eikä edes laittanut perintään kaikkia maksuja eikä verotusta koko laajuudessa. Kirkkoherra vieraili ortodoksien kirkossa Molander myös järjesti ortodoksipappi Semenoffin lapsihalvaukseen sairastuneelle pojalle hoidon Pietarissa.


title: Klas Johan Molander

text:
Molanderilla oli paimentamista kyllin omassa laumassaan. Vuonna 1795 Ilomantsissa valitettiin, että monet poistuivat kirkosta kesken jumalanpalveluksen, menivät lähitaloihin, ostivat viinaa ja joivat kirkonmenojen aikaan itsensä humalaan. Rovasti Molander kirjoitti:”…useita kertoja on tapahtunut, että osa pitäjän miehistä on tullut väkijuomilla lastattuina pitäjänkokoukseen ja ovat silloin pitäneet kunnianaan järjettömällä tavalla vastustaa kaikkea, myös hyödyllisiä asioita.”
Molander oli hyödyn aikakauden mies ja niin hän kiinnitti huomiota maatalouteen. Ruotsalaiselle tutkijalle Stephan Bennetille Molander vakuutti, että Pohjois-Karjala oli viljantuottajana kukoistava maakunta ja että ”Ilomantsi oli viljarikas ja voi vuosittain myydä melkoisen määrän”. Pappilan mailla tehtiin koeviljelyitä, mikä ennakoi 1773 kaskenpolton kieltoa maakunnassa.
Molander tarvitsi sairaalloisuutensa vuoksi apupappeja, ja muutaman teologin kieltäydyttyä tehtävästä virkaan määrättiin Tohmajärven varakirkkoherra Gabriel Tuderus. Molanderin tytär nai tulokkaan, mutta kun hänet 1798 oli valittu Leppävirran kirkkoherraksi, ei hänestä tullut toivottua Molanderin seuraajaa Ilomantsissa. Seuraajaksi valittiin Molanderin kuoltua hänen poikansa Johan.


title: Klas Johan Molander

text: Klas Johan Molanderin puoliso oli Maria Vadstenilla (1730–1810), Ali-Satakunnan kihlakunnan kruununnimismies, lääninkamreeri Johan Vadstenin ja Anna Magdalena Wargentinin tytär. Anna Magdalenan isä oli vuokraaja Joachim Wilhelminpoika Wargentin. Lapsia pariskunnalla oli kaksitoista, joista aikuisikään elivät:


title: Frames

text: Frames on Oceansizen kolmas studioalbumi, joka julkaistiin 1. lokakuuta 2007.


title: Ilokivi

text: Ilokivi on Jyväskylän yliopiston ylioppilaskunnan ylioppilastalo, joka sijaitsee Jyväskylän yliopiston Seminaarinmäellä. Talon suunnitteli Alvar Aalto ja se valmistui vuosina 1964–1965. Taloa on sen jälkeen korjattu ja muunneltu monta kertaa, eikä sen sisätiloissa ole enää juuri mitään alkuperäistä, mutta ulkoasu on säilynyt hyvin. Viimeisin peruskorjaus tehtiin vuonna 2016. Virallisesti talon nimi on Ylioppilastalo ja siitä käytetään lyhennettä Y.


title: Ilokivi

text: Talon ensimmäisessä kerroksessa on Jyväskylän yliopiston ylioppilaskunnan toimistotiloja ja lounasravintola. Toinen kerros on vuokrattu, ja kellarikerroksessa on monitoimitila ja talotekniikan vaatimia tiloja. Ilokivessä järjestetään klubeja, juhlia ja teatteri- ja elokuvaesityksiä. Siellä toimivat myös Kampus Kino ja Jyväskylän ylioppilasteatteri, ja siellä on pidetty vuodesta 1985 lähtien Jyrock-sisäfestivaali. Miljoonasade-yhtyeellä oli vuosikausia tapana juhlistaa uuden albuminsa ilmestymistä ensin Ilokivessä ja vasta sitten Helsingissä.


title: Ilokivi

text: Ilokivi on saanut nimensä lähistöllä sijaitsevasta siirtolohkareesta, jonka luona seminaarilaiset kävivät laulamassa keväisin.


title: Heartbeat

text: Heartbeat tai Heart Beat voi viitata esimerkiksi seuraaviin:


title: Sheridan Bucket

text: Sheridan Bucket on henkilöhahmo brittiläisessä komediasarjassa Pokka pitää ("Keeping Up Appearances"), jota tehtiin 44 jakson verran vuosina 1990–1995.


title: Sheridan Bucket

text: Sheridanin vanhemmat ovat sarjan päähahmo Hyacinth Bucket sekä tämän aviomies Richard Bucket.


title: Sheridan Bucket

text: Sheridan opiskelee yliopistossa pääaineinaan taloustiedettä ja kirjanpitoa, mutta on vaihtanut ne runouteen ja koruompeluun, mitä hänen isänsä pitää häpeällisenä.


title: Sheridan Bucket

text: Richard ei myöskään pidä poikansa tuhlailevasta elämäntavasta eikä siitä, että hänen täytyy jatkuvasti antaa pojalleen rahaa. Sheridan soitteleekin usein äidilleen rahanpuutteessa ja pyytää noin 50-100 puntaa, jotka Hyacinth on aina valmis antamaan. Sheridania ei koskaan nähdä sarjassa, mutta on jatkuvasti Hyacinthin puheiden aihe; poika on äitinsä ylpeys ja silmäterä.


title: Sheridan Bucket

text: Sheridanin on mainittu olevan samanikäinen kuin Aleksanteri Suuri valloittaessaan Persian.


title: Sheridan Bucket

text: Hyacinth pitää poikaansa herkkänä, kämppiksensä Tarquinin kanssa asuvana kauniista sisustuksesta ja runoudesta nauttivana hahmona, eikä suinkaan homoseksuaalina, joka Sheridan mitä ilmeisimmin on. Sheridan viettää paljon aikaansa ystävänsä Tarquinin kanssa.


title: Kirkkolampi

text: Kirkkolampi on Rovaniemellä sijaitseva lampi, jonka vieressä sijaitsee Rovaniemen kirkko. Lampi onkin todennäköisesti saanut nimensä kirkosta. Kirkon vieressä sijaitsee myös Harjulampi. Kuten Harjulampi, Kirkkolampikin on yhteydessä Kemijokeen. Kirkkolampi ei ole yhteydessä Harjulampeen muuten kuin Kemijoen kautta. Kirkkolammen keskellä on pieni saari. Kirkkolampeen on useina kesinä istutettu kirjolohta, mutta nykyään istutus on lopetettu.


title: Kirkkolampi

text: Valajaskosken voimalaitoksen rakentamisen vuoksi vuonna 1960 Kemijoen pinta nousi, ja vesi nousi kirkon viereiselle heinäniitylle. Lainehtiva niitty kunnostettiin lammeksi asutuksen lisääntyessä lähialueilla.


title: Kirkkolampi

text: Ympäristökeskus laati kunnostussuunnitelman v.1984, ja lampi ruopattiin ja padottiin vuosina 1991-92. Lammen vesi vaihtuu suihkulähteiden kautta. Kirkkolammenpuistoon suunniteltiin Lapissa viihtyvien kasvien esittelypuisto, joka valmistui 1995. Puiston pinta ala on 2.9 ha. Puistosta löytyvät myös lasten leikkipaikka, hiekka- ja nurmikentät sekä lammen ympäri kiertävä hiekkatie, joka toimii talvella hiihtolatuna.


title: Kirkkolampi

text: Kasveja on istutettu n. 10 000 kpl, joista puulajeja 44 (yht. 200 kpl), pensaslajeja 65 (n. 3200 kpl) sekä perennalajeja ja -lajikkeita 144 (n. 6000 kpl). Kasvit on nimetty suomeksi ja latinaksi.


title: Daisy (yhtye)

text: Daisy on turkulainen pop-yhtye, joka soittaa kevyehköä retrohenkistä pop-rockmusiikkia. Yhtye nousi toisella albumillaan It's About Time Suomen Top-40-listalle helmikuussa 2008 ollen 22:ksi myydyin albumi.


title: Daisy (yhtye)

text: Daisy on soittanut lähes nykyisellä kokoonpanollaan vuodesta 1999. Yhtye julkaisi esikoisalbuminsa A Girl's Best Friend vuonna 2003 Warner Music Finlandin kustantamana. Toisen albumin tekeminen viivästyi yhtyeen menetettyä tulipalossa suurimman osan soittimistaan, laitteistaan ja jo tehdyistä tallenteistaan. Vastoinkäymiset ja niistä toipuminen olivat paljon esillä Turun paikallisessa mediassa, mikä osaltaan auttoi yhtyettä eteenpäin. Kun uusi levy lopulta valmistui Elements Musicille helmikuussa 2008 kuvaavalla nimellä It's About Time, oltiin Daisyssä sitä mieltä, että lopputulos oli paljon parempi kuin se olisi ollut ilman tulipaloa, jonka jälkeen jouduttiin aloittamaan "puhtaalta pöydältä".


title: Daisy (yhtye)

text: Daisy säveltää ja sanoittaa musiikkinsa itse. Kappaleet ovat pääasiassa vokalistien Thomas Lilleyn ja Heikki Vesan käsialaa.


title: Daisy (yhtye)

text: Daisy soittaa harrasteluontoisesti, eikä vokalistinsa Thomas Lilleyn mukaan tavoittelekaan ammatillisuutta, koska ei halua tehdä musiikin tekemisestä itselleen liian "vakavaa" asiaa.


title: Daisy (yhtye)

text: Yhtyeen kolmas pitkäsoitto "Daydream" ilmestyi marraskuussa 2009. Neljäs albumi "Ornament & Crime" julkaistiin pitkän tauon jälkeen toukokuussa 2017.


title: Amerikanmäyrä

text: Amerikanmäyrä eli karkaju ("Taxidea taxus") on Pohjois-Amerikassa elävä melko isokokoinen näätäeläin ja "Taxidea"-sukunsa ainoa laji.


title: Amerikanmäyrä

text: Amerikanmäyrä muistuttaa ulkonäöltään Euroopassa tavattavaa mäyrää. Eläin on helposti tunnistettavissa pään mustavalkoisesta kuvioinnista. Amerikanmäyrät kasvavat keskimäärin 60–75 cm pitkiksi. Naaraat painavat enintään noin 7 kg ja koiraat jopa 12 kg.


title: Amerikanmäyrä

text: Amerikanmäyrä on petoeläin. Se saalistaa muun muassa maaoravia, hiiriä, kaniineja ja muita pieniä nisäkkäitä. Se voi syödä myös haaskoja ja varastoida löytämäänsä ravintoa. Amerikanmäyrä liikkuu lähinnä öisin. Se on aktiivisempi kesäaikaan kuin talvella, mutta ei vaivu horrokseen eikä nuku talviunta.


title: Aurinkokeratoosi

text: Aurinkokeratoosi on ihon valovaurioalueille muodostuva solujen kypsymishäiriö. Auringon vahingoittamille alueille syntyvät punertavat läiskät ovat riskitekijä okasolusyövälle. Okasolusyöpä eli spinaliooma on yksi ihosyöpätyypeistä.


title: Aurinkokeratoosi

text: Aurinkokeratoosi muodostuu tavallisesti kohtiin, jotka ovat alttiina suoralle auringonvalolle, kuten nenään, otsaan, kaljuun, korvalehtiin ja kämmenselkiin. Aurinkokeratoosileesio voi olla väriltään punainen tai ruskeahko. Niiden koko vaihtelee nuppineulanpään kokoisesta läpimitaltaan muutaman senttimetrin mittaiseen alueeseen. Aurinkokeratoosin pinta on kuiva ja usein karhea kosketettaessa. Etenkin auringonoton jälkeen alue voi kutista tai pistellä.


title: Aurinkokeratoosi

text: Alussa aurinkokeratoosin voi sekoittaa tavalliseen ihottumaan. Ajan mittaan hilseily lisääntyy ja ihottuma muuttuu paksummaksi. Aurinkokeratoosia esiintyy jo keski-ikäisillä, mutta yleisintä se on iäkkäillä. Aurinkokeratoosi on erityisesti vaalean ihon ongelma. Tärkein etiologinen tekijä on pitkäaikainen ja toistuva altistuminen auringon ultraviolettisäteilylle.


title: Aurinkokeratoosi

text: Aurinkokeratoosileesiot ovat ihosyövän esiasteita, ja osa niistä voi johtaa ihon okasolusyöpään. On mahdotonta arvioida, kenellä aurinkokeratoosileesiot johtavat nopeasti invasiiviseen okasolusyöpään, joten kaikki todetut aurinkokeratoosileesiot on hyvä hoitaa ajoissa. Aurinkokeratoosin voi todeta yleislääkäri. Okasolusyöpä ilmaantuu vain harvoin suoraan terveennäköiselle iholle, ja niinpä aurinkokeratoosin mahdollisimman varhainen hoito ehkäisee invasiivisen okasolusyövän syntymisen liki kokonaan.


title: Aurinkokeratoosi

text: Aurinkokeratoosia hoidetaan leikkauksilla, kryohoidolla eli jäädyttämällä nestetypellä, fotodynaamisella terapialla, diklofenaakkigeelillä, polttamalla laserilla sekä imikimodia sisältävällä voiteella, joka aktivoi kehon omaa immuunijärjestelmää.


title: Spinaliooma

text: Spinaliooma eli okasolusyöpä on ihon keratinosyyttien eli sarveissolujen pahanlaatuinen kasvain. Okasolusyöpä on pääosin ikääntyvien ihmisten syöpä.


title: Spinaliooma

text: Okasolusyöpää esiintyy sekä ihossa että limakalvorajoilla. Se ilmestyy useimmiten auringon vaurioittamille ihoalueille ja alkaa esiasteistaan aktiinisesta keratoosista eli aurinkokeratoosista tai Bowenin taudista.


title: Spinaliooma

text: Okasolusyövän hoidossa tärkeintä on, että sairastunut henkilö hakeutuu ajoissa tutkimuksiin ja hoitoon.


title: Erkki Timonen

text: Erkki Ensio Timonen (s. 10. tammikuuta 1935 Kitee) on suomalainen Kuopiossa asuva metsänhoitaja ja eräkirjailija.


title: Erkki Timonen

text: Timosen vanhemmat olivat toimittaja Pekka Timonen ja Edith Peuhkuri. Hän pääsi ylioppilaaksi Joensuun lyseosta 1953 ja valmistui metsänhoitajaksi Helsingin yliopistosta 1958.


title: Erkki Timonen

text: Omien kirjojensa lisäksi Timonen on myös toimittanut ja kääntänyt suomeksi eräkirjoja.


title: Ylä-Kintaus

text: Ylä-Kintaus on Petäjäveden kunnassa, Keski-Suomen maakunnassa sijaitseva kylä, joka sijaitsee Kintaus–Uurainen-tien varressa. Ylä-Kintaus on tunnettu Suomen rallin Mökkiperän erikoiskokeesta.


title: Sketches for My Sweetheart the Drunk

text: Sketches for My Sweetheart the Drunk on laulaja-lauluntekijä Jeff Buckleyn postuumisti julkaistu albumi, joka julkaistiin vuonna vuonna 1998. Albumi koostuu vuosina 1996–1997 nauhoitetuista studio-/demokappaleista. Albumi sisältää kappaleita, joita Buckley oli tehnyt toiselle suunnitellulle albumilleen "My Sweetheart the Drunk"ille. Albumin kokoamisessa toimi valvojana Buckleyn hyvä ystävä Chris Cornell.


title: Sketches for My Sweetheart the Drunk

text: Myöhemmin suosikeiksi albumilta ovat nousseet kappaleet "The Sky Is a Landfill", "Vancouver" ja R&B vaikutteinen "Everybody Here Wants You".


title: Sketches for My Sweetheart the Drunk

text: "Kokonaiskesto: 43:39"


title: Sketches for My Sweetheart the Drunk

text: "Kokonaiskesto: 54:40"


title: Sketches for My Sweetheart the Drunk

text: Albumi - Billboard (Pohjois-Amerikka)


title: Veikko Rissanen

text: Veikko Samuli Rissanen (6. toukokuuta 1930 Pieksämäen maalaiskunta – 28. tammikuuta 2010 Helsinki) oli suomalainen opettaja, toimittaja ja eräkirjailija.


title: Veikko Rissanen

text: Rissanen valmistui kansakoulunopettajaksi Kajaanin seminaarista 1954 ja toimi opettajana Sotkamossa ja Jäppilässä. Hän oli sen jälkeen aikakauslehti Pellervon toimittajana 1966–1986.


title: Broken Arrow – operaatio erämaassa

text: Broken Arrow – operaatio erämaassa on John Woon ohjaama toimintaelokuva vuodelta 1996. Elokuvan pääosissa ovat John Travolta sekä Christian Slater. Elokuvan musiikin on säveltänyt Hans Zimmer. Yhdysvalloissa "Broken Arrow" tuotti 70 770 147 dollaria ja ulkomailla 79 500 000 dollaria.


title: Broken Arrow – operaatio erämaassa

text: Elokuvassa Travolta ja Slater lentävät B-3-pommikoneella, joka on todellisuudessa B-2 Spirit.


title: Broken Arrow – operaatio erämaassa

text: Majuri Victor Deakins (John Travolta) ja kapteeni Riley Hale (Christian Slater) ovat lentäjiä Yhdysvaltain ilmavoimissa. Deakins ja Hale saavat tärkeän ja salaisen tehtävän: heidän on kuljettava kahta ydinohjusta. Kesken lennon Deakins kuitenkin yrittää tappaa Halen ja siepata ydinohjukset. Taistelun tiimellyksessä Deakins heittää Halen ulos koneesta heittoistuimen avulla. Deakins olettaa Halen kuolleen, sillä he ovat lentäneet hyvin lähellä maan pintaa. Herättyään Hale tutustuu puistonvartija Terry Carmichaeliin (Samantha Mathis), jonka kanssa hän päättää estää Deakinsinin toimet.


title: Seth MacFarlane

text: Seth Woodbury MacFarlane (s. 26. lokakuuta 1973 Kent, Connecticut) on yhdysvaltalainen animaattori, koomikko, laulaja, käsikirjoittaja, tuottaja, ohjaaja ja näyttelijä, joka tunnetaan luomistaan piirrossarjoista "Family Guy" ja "American Dad!".


title: Seth MacFarlane

text: MacFarlane aloitti uransa animaattorina Hanna-Barberan tuottamien piirrettyjen parissa, kuten "Johnny Bravo", "Cow & Chicken" ja "Dexterin laboratorio". Sarjojen jälkeen MacFarlane loi omat piirrossarjat, joissa hän myös itse ääninäyttelee ja käsikirjoittaa jaksoja. "Family Guysta" MacFarlane on voittanut muun muassa Emmy-palkinnon ääninäyttelemisestä, sekä Emmy-ehdokkuuksia sarjan tuottajana. Elokuussa 2012 ilmestyi MacFarlanen käsikirjoittama ja ohjaama elokuva "Ted". Hän juonsi vuoden 2013 Oscar-gaalan. Vuonna 2014 ensi-iltansa sai MacFarlanen ohjaama, käsikirjoittama, tuottama ja tähdittämä lännenelokuva "Miljoona tapaa kuolla lännessä".


title: Seth MacFarlane

text: Puoluekannaltaan MacFarlane on demokraatti. Hän on osoittanut tukensa homoavioliitoille; hänellä on itsellään homoseksuaali serkku.


title: Nikolai Patrušev

text: Nikolai Platonovitš Patrušev (, s. 1951) oli Venäjän turvallisuuspalvelun FSB:n päällikkö vuoden 1999 elokuusta toukokuuhun 2008. Tämän jälkeen hän siirtyi presidentinhallinnon keskeiseen virkaan Venäjän federaation turvallisuusneuvoston sihteeriksi.


title: Nikolai Patrušev

text: Patrušev on alkujaan laivanrakennusinsinööri. Hän toimi KGB:ssä vuodesta 1975. Hänestä tuli Sergei Stepašinin johtaman silloisen FSK:n sisäisen turvallisuuden osaston johtaja 1994. Kun Stepašin erosi 1995, Patruševista tuli FSB:n organisaatio- ja tarkastusosaston varajohtaja. Toukokuussa 1998 Patruševista tuli presidentin henkivartijoiden valvontayksikön johtaja, ja lokakuussa 1998 FSB:n varajohtaja. Presidentti Boris Jeltsin nimitti Patruševin FSB:n johtoon 9. elokuuta 1999. Hän oli virassa toukokuuhun 2008 asti. Patruševin arvellaan olevan yksi niistä muutamista henkilöistä, joilla oli eniten valtaa Venäjällä.


title: Nikolai Patrušev

text: Patrušev on sotilasarvoltaan kenraali. Hänelle on myönnetty Venäjän federaation sankarin arvonimi hänen ansioistaan toisessa Tšetšenian sodassa vuonna 2003. Hänellä on lakitieteiden tohtorin tutkinto. Patrušev on naimisissa ja hänellä on kaksi poikaa.


title: Broken Arrow

text: Broken Arrow tarkoittaa seuraavia asioita:


title: Heini Hemmi

text: Heini Hemmi (s. 17. tammikuuta 1949 Churwalden, Sveitsi) on sveitsiläinen entinen alppihiihtäjä. Hemmin uran suurin saavutus oli olympiakullan voittaminen suurpujottelussa vuonna 1976 Innsbruckin talviolympialaisissa. Hemmi voitti urallaan kolme maailmancupin osakilpailua, kaikki suurpujottelussa. Hän voitti Mont Sainte-Annen ja Val d´Iséren kilpailut vuonna 1976 ja Ebnat-Kappelin kilpailun vuonna 1977. Hänet valittiin Sveitsin Vuoden Urheilijaksi vuonna 1976.


title: Lin Dan

text: Lin Dan (; s. 14. lokakuuta 1983 Longyan) on kiinalainen sulkapalloilija ja kaksinkertainen olympiavoittaja.


title: Lin Dan

text: Lin Dan on voittanut miesten kaksinpelin kultaa sulkapallon maailmanmestaruuskilpailuissa Madridissa 2006, Kuala Lumpurissa 2007, Hyderabadissa 2009, Lontoossa 2011 ja Guangzhoussa 2013. Pekingissä 2008 Lin voitti ylivoimaisella tavalla olympiakultaa finaalissa. Hänen vastustajansa maailmanlistan kakkospelaaja Malesian Lee Chong Wei hävisi Linille erälukemin 21–12, 21–8. Lin voitti Lee Chong Wein myös vuoden 2012 Lontoon olympialaisten kaksinpelin finaalissa, tuolloin lukemin 15-21, 21-10, 21-19.


title: Sony Dwi Kuncoro

text: Sony Dwi Kuncoro (s. 7. heinäkuuta 1984 Surabaya, Itä-Jaava, Indonesia) on indonesialainen sulkapalloilija.


title: Sony Dwi Kuncoro

text: Oikeakätinen Kuncoro on voittanut muun muassa kultaa Aasian-mestaruuskilpailuissa 2002, 2003 ja 2005, hopeaa Aasian-mestaruuskisoissa 2004 ja maailmanmestaruuskilpailuissa 2007 sekä pronssia kesäolympialaisissa 2004.


title: Sony Dwi Kuncoro

text: Kuncoro on parhaimmillaan ollut maailmanrankingissa kolmantena.


title: Max Julen

text: Max Julen (s. 15. maaliskuuta 1961 Zermatt, Sveitsi) on entinen sveitsiläinen alppihiihtäjä. Julenin uran suurin saavutus on olympiakulta vuoden 1984 olympialaisissa Sarajevossa.


title: Sarah Holcomb

text: Sarah Holcomb (s. 1960) on yhdysvaltalainen näyttelijä. Hänen uransa näyttelijänä oli lyhyt (1978–1980), jonka aikana hän ehti esiintyä ainoastaan neljässä elokuvassa.


title: Sarah Holcomb

text: Holcombin näyttelijäura päättyi lyhyeen vaikka hän näyttelikin kahdessa aikansa suositusta pienbudjetin komediassa: "Delta-jengi" (pääosassa John Belushi) ja "Latvasta laho" (pääosassa Chevy Chase).


title: Richard Benner

text: Richard Benner (1943 – 2. joulukuuta 1990) oli yhdysvaltalainen elokuvaohjaaja ja -käsikirjoittaja. Hänen päätuotantoaan ovat elokuvat "Outrageous!" (1980), "Happy Birthday, Gemini" (1980) ja "Too Outrageous!" (1987).


title: Richard Benner

text: Illinoisissa syntynyt Benner kuoli AIDSin komplikaatioihin Torontossa, Kanadassa vuonna 1990.


title: Ljungskile SK

text: Ljunskile SK on vuonna 1926 perustettu ruotsalainen jalkapalloseura Ljungskilestä Uddevallan kunnasta.


title: Ljungskile SK

text: Seura on pelannut historiansa aikana Ruotsin pääsarjassa Allsvenskanissa vuosina 1997 ja 2008.


title: Ford Cargo

text: Ford Cargo on kuorma-automalli, jonka valmistus alkoi Euroopassa vuonna 1981. Cargon suunnitteli Patrick Le Quément.¨Cargoa oli aluksi saatavana 6-15 tonnin kokonaispainoluokissa ja mallivalikoimaan kuului viisi moottoria 58 kW:sta (79hv) 129 kW:iin (175hv),seitsemän vaihteistoa ja 18 akselivälivaihtoehtoa. Nyt uuden Cargon voi valita jopa 57 tonnin kokonaispainoluokassa.


title: Ford Cargo

text: Ford myi Euroopan ja Australian kuorma-auto-osastot Ivecolle 1986 ja Pohjois-Amerikan kuorma-auto-osaston Daimlerille vuonna 1997 (Fordin kehittämiä kuorma-autoja myydään nimellä Sterling).


title: Ford Cargo

text: Cargon tuotanto jatkui kuitenkin Brasiliassa, Argentiinassa, Intiassa (Ashok Leyland) ja Turkissa (Otosan). Myös Daimlerin tytäryhtiö Freightliner jatkoi Cargon valmistusta nimellä Freightliner Cargo. Ashok Leyland on entisen Leylandin osa, joka osti Cargon toimiluvat Ivecon lopetettua Ford Cargon valmistuksen 1993.


title: Ford Cargo

text: Ford Otosan on Fordin ja Otosanin yhteisyritys. Otosan on turkkilainen Fordin maahantuoja, joka valmistaa kaikki Transit-pakettiautot Euroopan markkinoille sekä Ford Cargoa Euroopan ja Venäjän markkinoille.Ford Cargo 30-sarja on kuorma-autosarja 18-40 tonnin kokonaispainoluokissa, jonka tuotanto alkoi syyskuussa 2003.


title: Ford Cargo

text: Ford Cargo 40-sarja on kuorma-autosarja 56 tonnin kokonaispainoihin asti. Mallin tuotanto alkoi 2013.


title: Ford Cargo

text:
Ford kehitti täysin uuden Ecotorq moottorin vuonna 2003. Moottori käyttää Boschin kehittämää common-rail polttoaineen ruiskutus teknologiaa. Kenttäkokeiden lisäksi on Ecotorq moottoria testattu myös yli 50000 tuntia dynamometrillä.
Joitakin keskeisiä piirteitä, Ecotorq moottorista:


title: Ei tuumaakaan

text: Ei tuumaakaan! on Reino Lehväslaihon 40. sotaromaani, joka ilmestyi vuonna 2006. Kirja sijoittuu Sallan rintamalle jatkosodan kolmanteen syksyyn. Kolme suomalaissotilasta jää venäläispartion yllätyshyökkäyksessä vangeiksi, ja heitä pelastamaan lähetetään sadan miehen vahvuinen joukko kokeneen luutnantti Korven johdolla.


title: Olavi Salonen (juoksija)

text: Olavi Vihtori Kalervo Salonen (s. 20. joulukuuta 1933 Noormarkku) on entinen keskimatkojen juoksija ja yhdessä Olavi Salsolan kanssa viimeisin suomalainen 1 500 metrin juoksun maailmanennätysmies. Hän kuului 1950-luvulla kuuluisaan suomalaiseen keskimatkojen ”Olavi-trioon” Salsolan ja Vuorisalon kanssa.


title: Olavi Salonen (juoksija)

text: Olavi Salosen paras arvokisasaavutus oli 800 metrin juoksun neljäs sija Belgradin EM-kisoissa 1962. Hän karsiutui 800 metrin välierissä Tukholman EM-kisoissa 1958 sekä 1 500 metrin alkuerissä kaksissa olympialaisissa, Roomassa 1960 ja Tokiossa 1964.


title: Olavi Salonen (juoksija)

text: "Tankki" Salonen kilpaili 34 maaottelussa ja saavutti 22 lajivoittoa. Pohjoismaitten mestaruuden hän voitti 1 500 metrillä vuonna 1963. Suomen mestaruuden hän voitti 800 metrillä kuusi kertaa, 1 500 metrillä kuusi kertaa, maastojuoksun henkilökohtaisessa kilpailussa kolme kertaa sekä viesteissä ja maastojuoksun joukkuekilpailussa yhteensä 18 kertaa.


title: Olavi Salonen (juoksija)

text: Salosen uran huippuhetki oli 1 500 metrin maailmanennätysjuoksu Turussa 11. heinäkuuta 1957. Olavi Salsola voitti kilpailun, mutta toiseksi sijoittunut Salonen sai saman ajan 3.40,2 ja nimensä maailmanennätystilastoon. Aika kesti maailmanennätyksenä vain yhden vuorokauden ennen kuin Stanislav Jungwirth juoksi ajan 3.38,1. Vuonna 1962 Salonen alitti kaikkien aikojen toisena suomalaisena neljän minuutin rajan mailin juoksussa.


title: Olavi Salonen (juoksija)

text: Seuratasolla Salonen edusti Noormarkun Nopsaa, Rosenlewin Urheilijat -38:aa, Kaipolan Virettä ja Valkeakosken Hakaa. Suomen urheilutoimittajien Vuoden urheilija -äänestyksessä Salonen valittiin vuoden 1957 seitsemänneksi parhaaksi suomalaisurheilijaksi. Pro Urheilu -palkinnon Salonen sai vuonna 2009.


title: Siipimies

text: Siipimies on toisesta maailmansodasta peräisin oleva sotilasilmailutermi.


title: Siipimies

text: Toisessa maailmansodassa tuli laajaan käyttöön niin sanottu paritaistelun periaate ilmasodassa: hävittäjät jakautuivat kaksikoneisiin ryhmiin, joissa lentäjät vartioivat toinen toistaan.


title: Siipimies

text: Varsinaiseksi ilmasodankäynnin taktisesti toimivaksi tunnetuksi perustaksi menetelmän kehitti Luftwaffen ässä, sittemmin "General der Jagdflieger" Werner Mölders, joka muutoinkin kehitti ilmataistelun menetelmiä.


title: Siipimies

text: Saksan ilmavoimille periaate kehittyi Espanjan sisällissodassa kansallismielisiä tukeneiden natsi-Saksan ilmavoimien "Legion Condor" -yksikön keskuudessa. Menetelmä syntyi aluksi käytännön sanelemana konemäärien pienuuden seurauksena. Esimerkiksi viidestä toimintakuntoisesta koneesta oli järkevämpää muodostaa kaksi paria ja jättää yksi varakoneeksi kuin lähettää yksi perinteinen kolmen koneen muodostelma. Pareissa lentämisen edut huomattiin nopeasti.


title: Siipimies

text: Yksinäinen kone oli altis erityisesti viistosti takaa ylhäältä tai syöksyllä taakse alle ja ylös tehdylle hyökkäykselle, sillä näitä suuntia oli vaikea valvoa. Hävittäjän takaa katsoen oikea yläpuoli oli suosittu hyökkäyssuunta, sillä ohjaussauvan ja kaasuvivun hallinta rajoittivat lentäjän kykyä katsoa tähän suuntaan ohjaajan hallitessa ohjaussauvaa oikealla ja kaasuvipua vasemmalla kädellä.


title: Siipimies

text: 1. maailmansodasta periytyvä tiukka kolmikoneinen parvi puolestaan vaati runsaasti huomiota lentämiseen parven koossapitämiseksi ja jätti valvomattomia alueita parven alapuolelle, mitkä tekivät em. hyökkäysmenetelmistä vaarallisen tällaista muodostelmaa vastaan. Tiukassa parvessa nopeat väistöliikkeet aiheuttivat lisäksi törmäysvaaran parven muihin koneisiin.


title: Siipimies

text: Pareittain lennettäessä taktinen liikehtiminen oli helpompaa ja mahdollisti toistensa sokeiden alueiden vahtimisen sekä paremman puolustautumisen hyökkääjää vastaan. Toisaalta vastustajan oli vaikeampi havaita väljää muodostelmaa.


title: Siipimies

text: Toisen maailmansodan aikana saksalaisilla oli parin johtajana aina kokeneempi lentäjä sotilasarvosta riippumatta ja toista lentäjää sanottiin hänen siipimiehekseen. Yleensä kokeneet lentäjät ottivat mielellään uusia tulokkaita siipimiehekseen; näin tulokaslentäjät saattoivat kerätä kokemusta. Saksalaiset käyttivät parista nimitystä "Rotte" ja siipimiehestä "Kacmarek". Kaksi paria muodosti parven "Schwarm", josta edelleen suurempia yksiköitä, kuten lentue.


title: Siipimies

text:
Tasavaltalaisia Espanjan sisällissodassa tukeneet neuvostoliittolaiset lentäjät totesivat taktiikan edut ja kopioivat sen. Heillä paria ja parvea vastaavat nimitykset olivat "pary" ja "zveno". Josif Stalinin toiminta esti ehdotetut uudistukset maan ilmavoimissa ennen sotaa.
Operaatio Barbarossan jälkeen pareina lentäminen otettiin nopeasti käyttöön kolmikoneisten muodostelmien tilalle, mutta taktiikan leviämistä hidasti vanhan taktisen järjestelmän mukaan koulutettujen ilmavoimien suuri koko ja toisaalta saksalaisten nopea eteneminen.
Aleksandr Pokryškin lienee tunnetuin taktisista uudistajista.


title: Siipimies

text:
Suomen kielen nimitykset ovat "partio" ja "parvi". Lentolaivue 24:n lentueenkomentaja Gustaf "Eka" Magnusson esimiehensä laivueenkomentaja Richard Lorentzin kanssa olivat tulleet samoihin tuloksiin riippumattomasti 1930-luvun alussa. Magnusson palveli Saksassa "Richthofen Geschwader" JG 132:ssa Tammi-Maaliskuussa 1938 todeten Luftwaffen olevan ottamassa taktiikkaa käyttöön kuullen samalla Espanjan-kokemuksista.
Brittien Royal Air Force otti taktiikan käyttöön vasta Taistelun Britanniasta jälkeen, koska katsottiin
että on arveluttavaa muuttaa opittuja menetelmiä taistelun samanaikaisesti jatkuessa.


title: Siipimies

text:
Majuri (eversti) Adolph "Sailor" Malan (27 ja 7 jaettua pudotusta vahvistettuna) esitteli muodostelman tekemiensä havaintojen perusteella. Hän jakoi 12 koneen laivueet kolmeen nelikoneiseen löyhään jonomuodostelmaan jotka jakautuivat tarvittaessa pareiksi. Menetelmä korvasi jaon neljään kolmen koneen kiilaan lopullisesti 1941. Rinnakkain lentämisen parvissa britit ottivat käyttöön vuoden 1943 aikana. Englannin kielessä parven termit ovat
"wingman", "pair" ja "finger four" (formation).
Parimenetelmä osoittautui niin hyväksi, että se on käytössä vieläkin.


title: Siipimies

text: Siipimiestaktiikasta kertovat monet ilmailukirjailijat, kuten Joppe Karhunen, Adolf Galland, Pierre Clostermann ja Saburo Sakai.


title: Tampere Biennale

text: Tampere Biennale on ainoa uuteen suomalaiseen musiikkiin keskittyvä musiikkitapahtuma. Vuodesta 1986 järjestetyn tapahtuman ideoija ja ensimmäinen taiteellinen neuvonantaja oli säveltäjä Usko Meriläinen. Perustamisesta lähtien tavoitteena oli tuoda esiin nimenomaan suomalaista uutta musiikkia, koska nykymusiikille jo 1980-luvun alussa omistautuneet tapahtumat Helsinki Biennale ja Viitasaaren Musiikin Aika keskittyivät vahvasti kansainvälisyyteen. Tampere Biennale kuuluu osana Tampereen musiikkijuhlien festivaaliperheeseen.


title: Tampere Biennale

text:
Suomen Sinfoniaorkesterit ry:n toiminnanjohtaja Aila Sauramo oli alusta lähtien mukana perustamassa Tampere Biennalea. Sittemmin hän työskenteli Biennalen toiminnanjohtajana aina 1990-luvun lopulle saakka. Säveltäjä Olli Kortekangas toimi taiteellisen suunnittelun asiantuntijana juhlien vakiintumisen vaiheessa vuosina 1994-2000. Säveltäjät ovat vastanneet Tampere Biennalen taiteellisesta suunnittelusta myös myöhempinä vuosina. Vuosina 2002-2006 säveltäjä Juhani Nuorvala suunnitteli festivaalin yhdessä Ilari Laakson kanssa..
Vuosien 2008 ja 2010 festivaalin taiteellisena suunnittelijana toimi Lotta Wennäkoski, vuosina 2012 ja 2014 Olli Virtaperko. Tampere Biennalen 30-vuotisjuhlafestivaalin vuonna 2016 suunnitteli säveltäjä Sami Klemola. , .


title: Olavi Salsola

text: Olavi Armas Tapani Salsola (26. joulukuuta 1933 Keuruu – 8. lokakuuta 1995 Rauma) oli keskimatkojen juoksija ja yhdessä Olavi Salosen kanssa viimeisin suomalainen 1 500 metrin juoksun maailmanennätysmies. Hän kuului 1950-luvulla kuuluisaan suomalaiseen keskimatkojen Olavi trioon Salonen, Salsola, Vuorisalo.


title: Olavi Salsola

text: Olavi Salsolan paras arvokisasaavutus oli 1 500 metrin juoksun 12. sija Tukholman EM-kisoissa 1958. Melbournen 1956 olympialaisissa hän karsiutui alkuerässään.


title: Olavi Salsola

text: Salsola kilpaili 14 maaottelussa ja saavutti viisi lajivoittoa. Suomen mestaruuden hän voitti 800 metrillä kaksi kertaa ja 4 × 800 metrin viestijuoksussa myös kahdesti. Suomen ennätyksiä hän juoksi 1 500 metrin lisäksi 800 metrillä, 1 000 metrillä ja maililla.


title: Olavi Salsola

text: Salsolan uran huippuhetki oli 1 500 metrin maailmanennätysaika 3.40,2 Turussa 11. heinäkuuta 1957. Myös toiseksi sijoittunut Olavi Salonen sai ennätyksen nimiinsä. Tulos kesti maailmanennätyksenä vain yhden vuorokauden ennen kuin Stanislav Jungwirth juoksi ajan 3.38,1. Vuonna 1955 Salsola alitti kaikkien aikojen toisena suomalaisena yhden minuutin ja 50 sekunnin rajan 800 metrillä. Hänen 1. heinäkuuta Helsingissä juoksema aikansa 1.49,1 oli uusi Suomen ennätys. Myöhemmin samassa kuussa 29. heinäkuuta hän juoksi Turussa 1 000 metrillä Suomen ennätyksen 2.21,5.


title: Olavi Salsola

text: Seuratasolla Salsola edusti Kemin Kuntoa, Tampereen Pyrintöä ja Turun Urheiluliittoa. Suomen urheilutoimittajien Vuoden urheilija -äänestyksessä hänet valittiin vuoden 1957 viidenneksi parhaaksi suomalaisurheilijaksi.


title: GIF Sundsvall

text: GIF Sundsvall, "Giffarna", "Norrlandslaget" on 1903 perustettu ruotsalainen jalkapalloseura Sundsvallista. Seura on parhaimmillaan sijoittunut Allsvenskanissa viidenneksi kaudella 1988. Kaudella 2017 joukkue pelaa Allsvenskanissa.


title: Kuoripaita

text: Kuoripaita eli rökliini (, ) on liturginen vaate, jota käytetään alban sijasta tietyissä tilanteissa. Kuoripaitaa käytetään roomalaiskatolisessa, anglikaanisessa sekä silloin tällöin myös luterilaisessa kirkossa, ei kuitenkaan yleisesti Suomessa.


title: Kuoripaita

text: Perinteisesti messussa avustajat, jotka eivät ole osallistuneet ehtoollisen jakoon, ovat käyttäneet alban sijasta kuoripaitaa. Papit ovat käyttäneet kuoripaitaa sanajumalanpalveluksissa, hetkipalveluksissa ja kirkollisissa toimituksissa. Kuoripaitaa käytetään myös perinteisesti kuorikaavun alla.


title: Kuoripaita

text: Kuoripaita on alban tavoin valkoinen, mutta väljä pääntiestä ja hihoista sekä lisäksi rypytetty. Pääntie voi olla joko pyöreä tai neliskulmainen, jolloin jälkimmäisessä tapauksessa nimitys saattaa olla cotta. Cotta voi olla myös pitsillä koristeltu. Papeilla kuoripaita on yleensä pitkä, vähintään polviin ulottuva, kun taas alttaripalvelijoilla se on lyhyempi.


title: John Boehner

text: John Boehner (s. 17. marraskuuta 1949) on yhdysvaltalainen republikaanipoliitikko, joka edusti Ohion kahdeksatta vaalipiiriä Yhdysvaltain edustajainhuoneessa.


title: John Boehner

text: Boehner istui Ohion osavaltion kongressissa vuosina 1985–1990, ja hänet valittiin Yhdysvaltain kongressiin vuonna 1990.


title: John Boehner

text: Hän toimi edustajainhuoneen enemmistöjohtajana vajaan vuoden kaudella 2006–2007 ja vähemmistöjohtajana 2007–2011 republikaanien hävittyä vuosien 2006 ja 2008 kongressivaalit.


title: John Boehner

text: Boehner valittiin tammikuussa 2011 edustajainhuoneen puhemieheksi, josta tehtävästä hän ilmoitti eroavansa lokakuun lopussa 2015. Syyksi on tulkittu republikaanien sisäiset erimielisyydet. Oikea äärilaita syyttää puoluejohtoa ja Boehneria liiallisesta joustamisesta demokraattien vaatimuksille.


title: Formula Renault

text: Formula Renault on yleisnimi usealle formulaluokalle, joiden sääntöjä hallinnoi Renault Sport. Nykyisin Formula Renault käsittää kaksilitraisella moottorilla ajettavan FR2.0-luokan ja nimestään huolimatta 3,4-litraista moottoria käyttävän FR3.5-luokan.


title: Formula Renault

text: Kumpikin nykyisistä Formula Renault -luokista on yksityyppiluokkia. FR2.0:n auton toimittaa (vuosina 2010–12) Barazi-Epsilon ja moottorit Renault Sport. FR3.5:n auto on Dallaran käsialaa ja V8-moottori tulee Zytekiltä. FR2.0-luokassa kilpaillaan useassa sarjassa kun taas FR3.5-luokan kalustoa käytetään vain FR3.5-sarjassa. Aikaisemmin on ajettu myös mm. FR1.6- ja FRV6-luokkia. Suomessa oli FR2.0-sarja vuosina 2008–2010.


title: Formula Renault

text: Muun muassa Kimi Räikkönen, Heikki Kovalainen, Robert Kubica ja Alain Prost ovat kilpailleet Formula Renault'lla jossain vaiheessa uraansa. Räikkönen voitti mestaruuden Englannin FR2.0-sarjassa vuonna 2000.


title: Per Joar Hansen

text: Per Joar Hansen (s. 17. elokuuta 1965 Namsos) on norjalainen jalkapallovalmentaja ja entinen pelaaja. Helmikuusta 2017 lähtien hän on toiminut Norjan jalkapallomaajoukkueen apuvalmentajana.


title: Per Joar Hansen

text: Hansen aloitti uransa Norjan alasarjoissa Mosjøenin ja Steinkjer FK:n joukkueissa. 1987 hän siirtyi Rosenborg BK:n miehistöön, muttei onnistunut vakiinnuttamaan asemaansa Norjan mahtiseurassa.


title: Per Joar Hansen

text: Jätettyään Rosenborgin kauden 1989 Hansen jatkoi uraansa Ruotsin alasarjojen joukkueissa. 1990-luvun puolivälissä hän toimi myös pelaajavalmentajana eri seuroissa.


title: Per Joar Hansen

text: Meriitit pelaajanaHansen siirtyi Rosenborg BK:n organisaatioon valmennustehtäviin 1990-luvun lopulla. Syksyllä 2001 hän kokeili siipiään päävalmentajana ruotsalaisessa GIF Sundsvallissa. Hansen jätti tehtävänsä Giffarnan peräsimessä kauden 2003 päätteeksi, kun seura oli niukasti välttynyt putoamiselta Superettaniin.


title: Per Joar Hansen

text: Ruotsista Hansen suuntasi takaisin Rosenborgiin. Hän toimi kaudella 2004 Ola By Risen apulaisvalmentajana. Rosenborg voitti Norjan mestaruuden, mutta By Rise erosi, koska mestaruus tuli ainoastaan maalieron turvin ennen Vålerengaa. Hansen siirtyi By Risen tilalle Rosenborgin peräsimeen.


title: Per Joar Hansen

text: Suurin odotuksin kauteen 2005 lähtenyt RBK vajosi Tippeligaenin keskikastiin ja elokuussa 2005 Hansen päätti jättää tehtävänsä huonojen tulosten vuoksi.


title: Per Joar Hansen

text: Joulukuussa 2005 Hansen teki kaksivuotisen sopimuksen Aalesunds FK:n kanssa. Hansenin johdolla joukkue oli Adeccoligaenin kakkonen kaudella 2006 ja nousi pääsarjaan. Luotsattuaan Aalesunds FK:n Tippeligaenin sijalle 11 kaudella 2007 Hansen jätti tehtävänsä ja palasi joulukuussa 2007 takaisin GIF Sundsvalliin. Hän luotsaa kaudeksi 2008 Allsvenskaniin noussutta Giffarnaa yhdessä Mika Sankalan kanssa.


title: Per Joar Hansen

text: Paluukausi pääsarjaan ei kuitenkaan sujunut kovin hyvin ja Hansen sai lopulta lokakuussa 2008 potkut putoamisviivan alapuolelle juuttuneesta Giffarnasta.


title: Per Joar Hansen

text: Pian Giffarna-potkujensa jälkeen Hansen siirtyi norjalaisen Ranheim Fotballin peräsimeen. Hansen valmensi Ranheimia kaksi kautta, kunnes siirtyi vuoden 2011 alussa Norjan U21-maajoukkueen peräsimeen.


title: Per Joar Hansen

text: Joulukuun lopulla 2012 Hansen palasi seitsemän vuoden jälkeen Rosenborgin päävalmentajaksi. Hansenin paluukaudella 2013 RBK taisteli viimeiseen kierrokseen asti Norjan mestaruudesta, mutta joutui lopulta pettymään. Viimeisen kierroksen voittokaan ei riittänyt nostamaan seuraa Strømsgodsetin ohi. Eroa seurojen välillä oli lopulta vain yksi piste. Hansenin oli tyydyttävä hopeaan myös Norjan cupissa, kun Molde FK voitti Rosenborgin finaalissa 4–2. Hansenin pesti päättyi lopulta potkuihin heinäkuussa 2014, kun seurajohto erotti hänet tyytymättömänä seuran tuloksiin.


title: Per Joar Hansen

text: Helmikuussa 2017 Hansenista tuli Norjan jalkapallomaajoukkueen päävalmentaja.


title: Per Joar Hansen

text: Meriitit valmentajana


title: Ingrid Jacquemod

text: Ingrid Jacquemod (s. 23. syyskuuta 1978 Bourg-Saint-Maurice, Ranska) on ranskalainen alppihiihtäjä.


title: Ingrid Jacquemod

text: Jacquemod on edustanut Ranskaa olympialaisissa kolme kertaa sijoittuen parhaimmillaan kymmenenneksi Vancouverin 2010 syöksylaskussa.


title: Ingrid Jacquemod

text: Maailmanmestaruuskilpailuissa Jacquemod on ollut mukana viisi kertaa, vuosina 2001, 2003, 2005, 2007 ja 2009. Hän on menestynyt paremmin MM-kisoissa kuin olympialaisissa, sillä hänen paras sijoituksensa on viides Santa Caterinan syöksyssä 2005. Åressa 2007 hän oli syöksylaskussa kahdeksas. Junioreiden MM-kilpailuissa hän sai suurpujottelussa hopeaa 1997 ja 1998 sekä syöksylaskussa pronssia 1998.


title: Ingrid Jacquemod

text: Maailmancupissa Jacquemod laski ensimmäisen kisansa vuonna 1996 Park Cityssä ollessaan vasta 18-vuotias. Hän on voittanut urallaan yhden maailmancupin kilpailun, syöksyn Santa Caterinassa vuonna 2005. Lisäksi hän on ollut kolme kertaa toinen ja kahdesti kolmas (tilanne 22.2.2010).


title: Tintin et le Thermozéro

text: Tintin et le thermozéro () oli toteutumaton "Tintti"-sarjakuva, jonka sarjakuvataitelija Greg käsikirjoitti 1950-luvun lopussa. Tintin piirtäjä Hergé hylkäsi lopulta hankkeen.


title: Tintin et le Thermozéro

text: 1950-luvun lopulla Hergéllä oli vaikeuksia keksiä uusia seikkailuja, joten hän kysyi sarjakuvantekijä Gregiltä ideoita uuteen Tintin seikkailuun. Greg palasi Hergén luo muutaman päivän päästä käsikirjoitus mukanaan. Studios Hergén neuvottelussa mielipiteet menivät ristiin: puolet studiosta oli valmis tähän toimintaseikkailuun, toiset näkivät sen vain "Tuhatkaunon tapauksen" kierrätyksenä. Tehtyään kahdeksan luonnossivua Hergé yhtyi jälkimmäiseen mielipiteeseen ja hylkäsi projektin.


title: Tintin et le Thermozéro

text: Koska Hergé ei halunnut hylätä hyvää ideaa, hän suunnitteli tekevänsä "Tintin et le Thermozérosta" kolmannen filmatun Tintin seikkailun. Mutta idea ei sopinut tähänkään. Hergén assistentti Bob De Mooria pyydettiin muuttamaan juonta ja tekemään siitä kuudes Veikko, Tette ja Jykke -seikkailu. Kun muutama luonnos oli tehty, tämäkin projekti kaatui, sillä Hergé pyysi sen sijaan Bob de Mooria modernisoimaan Tintti-seikkailu "Mustan saaren salaisuuden".


title: Tintin et le Thermozéro

text: Yves Rodier teki myöhemmin tussauksen tarinan neljännestä sivusta käyttäen Hergén alkuperäistä pensseliä.


title: Tintin et le Thermozéro

text:
Sateisena päivänä kapteeni Haddock, Tintti ja professori Tuhatkauno ajavat autokolarin saksalaismiehen kanssa, jolle he olivat jutelleet muutamaa minuuttia aiemmin. Aina ihmisiä auttava Tintti vetää miehen ulos autostaan ja peittää hänet takillaan. Yllättävästi monet ihmiset yrittävät viedä miehen omaan autoonsa ennen kuin ambulanssi saapuu. Kenenkään huomaamatta saksalainen piilottaa esineen Tintin takkiin. Viimein ambulanssi saapuu ja kaikki lähtevät kotiin. Hotellissa Tuhatkauno päättää viedä Tintin takin pesulaan. Muutaman päivän päästä Tintti ja kapteeni huomaavat, että kaikki onnettomuuspaikalla olleet on ryöstetty. Ilmeisesti ryöstöjen takana olevat ihmiset etsivät esinettä, joka kuului saksalaiselle. Seuraavana päivänä Haddock siepataan, ja sieppaajien vaatimus on seuraava: "Haddock esineestä". Tapaaminen on Berliinissä. Tietämättä mikä esine on,
sankarukset matkustavat Saksaan saadakseen Haddockin takaisin. Laukku kädessään Tintti tapaa sieppaajat. Muutaman minuutin päästä heidät vangitaan, sillä Tintin laukkuun on kiinnitetty radiolähetin. Moulinsartissa Tuhatkauno havaitsee, ettei esine (räjähde, joka toimii avaruudessa ilman happea) voi toimia, koska yksi osa puuttuu.


title: Chełmno

text: Chełmno (, Holm) on Pohjois-Puolassa lähellä Veiksel-jokea sijaitseva kaupunki, jossa asuu noin 21 000 asukasta. Kaupunki on kuulunut Kujavia-Pommerin voivodikuntaan vuodesta 1999 lähtien, sitä aiemmin se kuului Toruńin voivodikuntaan (1975–1998).


title: Chełmno

text: Kaupungin nimi periytyy muinaisslaavin kielisestä sanasta "chełm", joka tarkoittaa mäkeä tai kukkulaa. Ensimmäinen maininta Chełmnosta löytyy herttua Boleslaus II:n Mogilnon benediktiiniläisluostarille kirjoittamasta tekstistä, jonka on väitetty ajoittuvan vuoteen 1065. Kaupunki on ollut osaksi saksalaisten ja osaksi puolalaisten asuttama sen koko historian ajan.


title: Chełmno

text: Chełmno sai kaupunkioikeudet vuonna 1233. Vanhaakaupunkia ympäröi goottilainen puolustusmuuri. Vanhankaupungintorilla on Marian taivaaseenottamisen kirkko, joka rakennettiin 1280–1320. Torin keskellä sijaitsee valkoinen Chełmnon raatihuone.


title: Jem

text: Jemma Griffiths, taiteilijanimeltään Jem, (s. 18. kesäkuuta 1975 Wales) on walesilainen laulaja-lauluntekijä, joka tunnetaan muun muassa monipuolisesta tyylistään tehdä musiikkia. Hänen debyyttialbuminsa "Finally Woken" sisältää elementtejä rock-balladeista, uuden aallon tyylisestä elektronisesta musiikista sekä trip hopista. Hänen hieman erikoinen lauluäänensä muistuttaa muun muassa Imogen Heapin, Beth Ortonin, Sophie Barkerin ja Didon lauluääntä.


title: Jem

text: Jem on kirjoittanut tuottaja Guy Sigsworthin kanssa kappaleen ”Nothing Fails”, jota Madonna myöhemmin muokkasi ja joka julkaistiin tämän albumilla "American Life" vuonna 2003.


title: Jem

text: Jem syntyi Penarthissa, Walesissa, pienessä kylässä lähellä Cardiffia. Vaikka Jem aloitti laulamisen ja kappaleiden kirjoittamisen 13-vuotiaana Swanseassa, hän päätti mennä opiskelemaan lakia ja aloitti opiskelut Sussexin yliopistossa. Hän käytti kuitenkin vähemmän aikaa ja energiaa opintoihinsa ja keskittyi olemaan DJ-agentti, vaikka saavuttikin hyviä arvosanoja lainopinnoissaan. Brightonissa hän käytti paljon aikaa klubiöiden promotoimiseen ja auttoi Marine Parade Records -nimistä levy-yhtiötä sen alkutaipaleella. Hän itse on kertonut käyneensä koulussa niin vähän kuin saattoi tulematta potkaistuksi sieltä pihalle.


title: Jem

text: Marraskuussa 1999 Jem liittyi levytysstudioon, jossa hän vielä kehitti laulunkirjoittaja- ja tuotantotaitojaan. Tämän ajanjakson aikana hän sai valmiiksi neljä demoa, jotka pohjustivat hänen uraansa musiikkiteollisuudessa. Sen jälkeen hän muutti Lontooseen, missä hän teki yhteistyötä Guy Sigsworthin kanssa, minkä jälkeen hän muutti Brooklyniin työskennelläkseen Ge-Ologyn (Mos Def, Talib Kweli) kanssa. Syksyllä 2002 hän tapasi Yoad Nevon, joka alkoi tuottaa musiikkia yhdessä hänen kanssaan.


title: Jem

text: Jemin sooloura alkoi merkittävimmin vuonna 2002, kun demoversio kappaleesta ”Finally Woken” soitettiin Los Angelesissa. Kuuntelijat pyysivät usein kappaletta uudelleen soitettavaksi, minkä myötä Jemistä tuli yksi KCRW-radioaseman viidestä eniten soitetusta artistista. Sen seurauksena Bruce Flohr vakuuttui Jemin demoista niin paljon, että tarjosi hänelle levytyssopimusta.


title: Luettelo vuoden 2007 Eurovision laulukilpailuun osallistuneista kappaleista

text: Tämä luettelo kertoo vuoden 2007 Eurovision laulukilpailuun osallistuneista kappaleista:


text: "'Ajde, kroči" () on montenegrolaisen laulajan Stevan Faddyn kappale, joka valittiin Montenegron Euroviisukarsinnasta edustamaan maataan Helsingissä järjestettyyn Eurovision laulukilpailuun. Kappale ei selviytynyt finaaliin saakka.


text: "Anytime You Need" oli Armenian edustuskappale vuoden 2007 Eurovision laulukilpailussa Helsingissä. Sen esitti Hayko.


text: Kappale on tyyliltään balladi. Se kertoo Haykosta ja hänen rakastetustaan Haykon sanoessa, että heidän suhteensa tulee kestämään, vaikka muiden loppuvat. Hän kertoo, että "mitä ikinä teenkään, niin katon perääsi". Hän lupaa rakastetulleen, että hän tulee olemaan hänen kanssaan aina kun hän sanoo "itkeä bluesin kanssa" ja Hayko lupaa "kuivata kyyneleesi kun itket".


text: Esityksessä käytettiin kahta taustalaulajaa sekä punertavaa tekopuuta keskellä lavaa. BBC:n kommentaattori Terry Wogan kuvaili toista taustalaulajaa "kuin intiaaniksi".


text: Koska Armenia oli selviytynyt edellisessä kilpailussa kahdeksanneksi, pääsi se nyt suoraan finaaliin. Finaalissa se esiintyi 23:tena Turkin ja Moldovan edustajien välissä. Kappale sai 138 pistettä ollen lopputuloksissa kahdeksas.


text: "Cvet z juga" () oli Slovenian edustuskappale. Kappale on sekoitus popmusiikkia ja oopperaa. Se kertoo tytöstä, joka hyvästelee poikaystävänsä ja antaa hänelle valkoisen kukan muistona.


text: "Dancing Lasha Tumbai" () on ukrainalaisen drag-artistin Vjerka Serdjutškan musiikkikappale, joka edusti Ukrainaa ja sijoittui kilpailussa toiseksi 235 pisteellä. Kappaleessa lauletaan neljällä kielellä: saksaksi, ukrainaksi, englanniksi ja venäjäksi. Lisäksi laulussa on sanoja, jotka eivät tarkoita mitään.


text: Laulukilpailun finaalissa Serdjutška ja hänen viisi taustalaulajaansa pukeutuivat hopean- ja kullanvärisiin vaatteisiin. Serdjutškan esiintymisasun selkäpuolella oli numero 69 ja taustalaulajilla numero 18.


text: Serdjutškan mukaan lause "lasha tumbai" on mongolia ja tarkoittaa kermavaahtoa, mutta oikeastaan laulun sanat eivät tarkoita mitään. Jotkut ovat myös kuulleet lauseen ääntyvän kuten englannin "Russia goodbye" ’hyvästi Venäjä’, joka viittaisi vuoden 2005 oranssiin vallankumoukseen.


text: "Drama Queen" on tanskalaisen laulajan DQ:n kappale, jonka ovat sanoittaneet Peter Andersen ja Claus Christensen. Kappale valittiin Tanskan Eurovision karsinnasta edustamaan maataan Helsinkiin Eurovision laulukilpailuun, mutta ei päässyt loppukilpailuun. Se oli myös ensimmäinen drag-artistin esittämä kappale laulukilpailun historiassa.


text: Kappale putosi jatkosta Tanskan alkukarsinnassa, mutta se sai myöhemmin ns. villin kortin kansalliseen finaaliin, jossa se sitten sai eniten ääniä päästen edustamaan maata Helsinkiin.


text: "Fight" () on moldovalaisen laulajan Natalia Barbun kappale. Kappale sai 109 pistettä sijoittuen kymmenenneksi. Se esitettiin finaalissa viimeisenä. Taustanauhalla soi pääasiassa viulu, jota Barbu soittaa kappaleen musiikkivideossa.


text: "Flying the Flag (for You)" on Isoa-Britanniaa edustaneen Scooch-yhtyeen kappale. Laulun ovat sanoittaneet Russ Spencer, Morten Schjolin, Andrew Hill ja Paul Tarry. Kappale keräsi yhteensä 19 pistettä ja se sijoittui sijalle 23.


text: Kappaleen teemana on lentokone, johon yhtyeen jäsenet olivat pukeutuneet sturteiksi ja lentoemänniksi. Jäsenet ovat Natalie Powers, Russ Spencer, David Ducasse ja Caroline Barnes.


text: "Frauen regier'n die Welt" () on saksalaisen swing-laulaja Roger Ciceron kappale. Se sijoittui finaalissa 49 pisteellä sijalle 19. Kappaleen ovat kirjoittaneet Matthias Hass ja Frank Ramond.


text: Saksalainen naistenlehti EMMA kritisoi kappaleen sanoitusta. Lehti äänesti Ciceron "kuukauden Pashaksi", joka annetaan miehille, jotka sanovat tai tekevät epämukavia asioita naisille. Närää aiheutti lause ""Und schon öffnen sich Tasche und Herz Und dann kaufst du ´n Ring und ´n Nerz"" ().


text: "Get A Life – Get Alive" oli Itävallan edustuskappale. Sen esitti Eric Papilaya. Kappale esitettiin semifinaalissa numerolla 27 eli toiseksi viimeisenä. Kappale sai vain neljä pistettä, ja sen sijoitus oli sama kuin esiintymisnumero.


text: "Hear My Plea" oli Albanian edustuskappale. Kappaleen lauloi Frederik Ndoci. Kappale on mahtipontinen balladi. Kappaleelle ei annettu ennakkoon mitään mahdollisuuksia. Voittajaveikkauksessa Albanian kerroin oli kaikista suurin. Kappale jäikin semifinaalissa sijalle 17 eikä sillä näin ollut mitään toivoa finaaliin pääsystä. 17. sija oli kuitenkin korkeampi kuin moni odotti. Albania jätti tulostaulukossa peräti 11 kappaletta taakseen.


text: "I Love You Mi Vida" on espanjalaisen poikabändi D'NASH:in single, joka oli myös Espanjan edustuskappale.


text: Laulun alkuperäinen sanoitus oli kokonaan espanjankielinen lukuun ottamatta kertosäkeessä toistuvaa "I love you" -lausetta. Kun euroviisuedustus varmistui, kappaleeseen lisättiin enemmän englanninkielisiä sanoja.


text: Laulun säveltäjä, ruotsalainen , teki saman vuoden viisukilpailuun myös Norjan edustuskappaleen, "Ven a bailar conmigon", jonka esitti Guri Schanke.


text: "L'amour à la française" on ranskalaisen yhtyeen Les Fatals Picardsin kappale, joka edusti Ranskaa. Kappale sijoittui finaalissa 22. sijalle 19 pisteellä. Laulu kertoo rakkaudesta, ja sen sanoitus on ranskan- ja englanninkielinen. Laulussa yhdistyvät ranskalainen romantiikka ja punk.


text: "Leave Me Alone" oli Suomen edustuskappale. Suomi oli suoraan mukana finaalissa edellisvuoden voiton ansiosta. Pakarisen esiintymisvuoro oli viidentenä. Leave me alone sijoittui lopulta 17. saatuaan yhteensä 53 pistettä. Täydet 12 pistettä antoivat Islanti ja Ruotsi.


text: "Liubi, Liubi, I Love You" () on romanialaisen Todomondo-nimisen yhtyeen kappale.


text: Laulussa lauletaan kuudella eri kielellä; englanniksi, italiaksi, espanjaksi, venäjäksi, ranskaksi ja romaniaksi. Kappaleen alussa ja puolivälissä kuullaan kitarasoolo. Kappaleen tempo kiihtyy koko ajan kappaleen edetessä.


text: "Malá Dáma" oli Tšekin edustuskappale. Tämä oli myös maan ensimmäinen edustuskappale. Sen esitti hard rock-bändi Kabát. Kappale esitettiin laulukilpailun semifinaalissa, mutta se jäi viimeiseksi saaden vain yhden pisteen ja jäi pois finaalista.


text: "Mojot svet" () oli Makedonian edustuskappale. Sen esitti Karolina Gočeva ja sen sanoitus on osittain makedoniaksi ja englanniksi.


text: Kappale on dramaattinen balladi, joka kertoo musiikin voimasta. Se kertoo musiikista seuraavasti: ”Sillä ei ole uskontoa eikä rajoja. Maailmani on kahdeksan nuottia ja yksi balkanilainen sielu.”


text: Laulukilpailussa Gočevan kanssa kappaletta esitti kaksi balettitanssijaa. Kilpailun semifinaalissa se sijoittui 9. sijalle 97 pisteellä. Finaalissa tulos oli 73 pistettä ja 14. sija.


text: "Molitva" on Vladimir Graićin säveltämä ja Saša Milošević Maren sanoittama kappale, jolla serbialainen Marija Šerifović voitti Euroviisut. Kappaletta on kuvailtu tunteikkaaksi balladiksi. Se on ensimmäinen muulla kuin englannin kielellä laulettu voittokappale vuoden 1998 jälkeen.


text: Kappale on julkaistu myös suomeksi nimellä "Rukoilen" ja venäjäksi nimellä "Malitva" ("Мопитва"). Sanoitukseltaan kappale on uskonnollissävytteinen.


text: Jotkin tahot uskovat voittokappaleen olevan plagitaatio albanialaisen Soni Malajin esittämästä "Ndarja"sta.


text: "Partners in Crime" on virolaisen laulajan Gerli Padarin kappale, joka valittiin Viron Eurovision edustuskappaleeksi. Se ei päässyt finaaliin. Laulun on sanoittanut Berit Veiber.


text: Kappale sai yhteensä 33 pistettä ja sijoittui semifinaalissa 22. sijalle.


text: "Push the Button" on israelilaisen Teapacks-yhtyeen kappale, jonka on sanoittanut Kobi Oz. Teapacks valittiin Israelin Eurovision karsinnasta edustamaan maataan, mutta yhtye ei päässyt finaaliin. Kappaleessa lauletaan hepreaksi, ranskaksi ja englanniksi. Kappale aiheutti poliittista kohua Israelissa, koska laulun sanoissa käsitellään sotaa viittaavia asioita. Epäiltiin myös, että sanat viittaavat Iranin presidentti Mahmud Ahmadinejadiin.


text: "Questa Notte" () on latvialaisen Bonaparti.lv:n Euroviisu-edustuskappale. Laulu oli alun perin tarkoitus laulaa englanniksi, mutta se vaihdettiin italiaksi. Kappale keräsi yhteensä 54 pistettä ja se sijoittui 16. sijalle.


text: "Shake It Up Şekerim" on turkkilaisen laulajan Kenan Doğulun kappale, joka oli Turkin edustuskappale. Kappale sijoittui 4. sijalle ja se sai yhteensä 163 pistettä.


text: "The Worrying Kind" on The Ark -yhtyeen kappale, jonka on säveltänyt ja sanoittanut Ola Salo. Kappale löytyy "Prayer for the Weekend" -albumilta, ja se on Ruotsin edustuskappale. Viisu sijoittui kisassa 18:nneksi huolimatta sen ennakkosuosikin asemasta.


text: The Arkia on syytetty plagioinnista. "The Worrying Kind" muistuttaa läheisesti Edison Lighthouse -yhtyeen "Love Grows (Where My Rosemary Goes)" -kappaletta, joka levytettiin 1960-luvulla.


text: "They Can’t Stop the Spring" on John Watersin ja Tommy Moran sanoittama Irlannin Eurovision kappale, jonka lauloi Irlannin Euroviisuedustaja Dervish. Irlanti sai yhteensä 5 pistettä, jotka kaikki tulivat Albanialta, ja näin ollen se tuli viimeiselle sijalle.


text: "Unsubstantial Blues" oli Unkarin edustuskappale. Kappaleen esitti Magdi Rúzsa. Sen loppusijoitus finaalissa oli yhdeksäs 128 pisteellä.


text: Rúzsa sanoitti kappaleen itse. Sen idea syntyi, kun hänen entinen poikaystävänsä huijasi häntä ja se sai hänet niin surulliseksi, että kappaleen sanat ja melodia vain putkahtivat hänen mieleensä. Hän mieltyi siihen niin kovasti, että hän lauloi sen Megasztár-kykyjenetsintäkilpailun esifinaalissa ilman taustamusiikka. Tuomariston jäsen sanoi kilpailun jälkeen, että "hän ei tarvitse instrumentteja, sillä hän on itse sellainen".


text: "Valentine Lost" () oli Islannin edustuskappale. Kappaleen on säveltänyt Sveinn Rúnar Sigurðsson ja sanoittanut Kristján Hreinsson. Kappale voitti Islannin alkukarsinnat 27. tammikuuta 2007 ja lopulta kansallisen finaalin 17. helmikuuta. Aiemminkin Euroviisuissa esiintynyt Eiríkur Hauksson esitti kappaleen Euroviisujen semifinaalissa, muttei päässyt finaaliin asti.


text: Vampires Are Alive oli Sveitsin edustuskappale, jonka esitti DJ Bobo.


text: Kappale päätyi semifinaalissa 20. sijalle ja sai 40 pistettä. Kappale oli suurimpia ennakkosuosikkeja, mutta se karsiutui kilpailun semifinaalissa.


text: "Vertigo" oli Maltan edustuskappale. Kappaleen esitti Olivia Lewis. Kappale kertoo Lewiksen suhteen vaikeuksista, jotka aiheutuvat hänen rakastajansa teoista. Hän tuntee tämän huimauksena, miettien jatkavansa yksin lopettaen suhteensa ennemmin kuin sopivan asiat.


text: Musiikkityyliltään Vertigo muistuttaa itämaista musiikkia ja se sisältää keskiaasialaisia ja kaukoitäisiä aineksia, esimerkkinä gongi, jota lyödään muutamaan otteeseen kappaleen aikana. Lewis esiintyi kisoissa päällään silkistä tehty asu antaen vivahduksen Kiinasta.


text: Malta ei yltänyt edellisessä kilpailussa kymmenen parhaan joukkoon, joten kappale esitettiin karsinnassa kahdentenakymmenentenä. Karsinnan äänestyksessä se sai 15 pistettä ollen lopulta 25. sijalla 28 esiintyjästä ja pudoten loppukilpailusta. Tämä aiheutti maalle sen ensimmäisen putoamisen loppukilpailusta sitten ensiesiintymisen ja kaikkien aikojen huonoimman sijoituksen.


text: "Visionary Dream" oli Georgian edustuskappale. Kappaleen esitti Sopo Khalvaši. "Visionary Dream" oli myös Georgian ensimmäinen edustuskappale.


text: Khalvaši valittiin edustamaan maataan laulukilpailussa 12. joulukuuta 2006. Tällöin laulun nimi oli vielä "My Story". Laulukilpailun semifinaalissa 10. toukokuuta 2007 kappale sijoittui 10 parhaan joukkoon ja näin Georgia pääsi ensimmäistä kertaa myös finaaliin, jossa lopputulos oli 12. sija.


text: "Vjerujem u ljubav" () on kroatialaisen rockmuusikko Dado Topićin sanoittama ja säveltämä kappale. Kappale on muutamaa englanninkielistä lausetta lukuun ottamatta kroatiankielinen. Kroatialainen rockyhtye Dragonfly yhdessä Dado Topićin kanssa edusti maataan Helsingissä tällä kappaleella. Kappale sijoittui semifinaalissa sijalle 16 eikä näin ollen päässyt finaaliin.


text: "Voda" (, ) on Elitsa Todorovan ja Stojan Jankulovin esittämä kappale, jossa sekoittuvat perinteiset, etniset vokaalit ja moderni rumpurytmi. Kappale on Todorovan kirjoittama, ja se kertoo dramaattisen Bulgarian perinnetarinan.


text: "Voda" on Bulgarian kilpailuun lähettämä edustuskappale, joka kilpaili semifinaaleissa numerolla 1 ja pääsi finaaliin. Bulgarian esiintymisnumero finaalissa oli 21, ja kappale pääsi viidennelle sijalle 157 pisteellä. Esittäjät soittivat samaan aikaan rumpuja ja lyömäsoittimia sekä lauloivat. Jankulov soitti lisäksi munniharppua.


text: "Work Your Magic" on valkovenäläisen pop-laulajan Koldunin musiikkikappale. Kappale sijoittui laulukilpailun finaalin kuudennelle sijalle 145 pisteellä. Laulun ovat kirjoittaneet Filipp Kirkorov ja Karen Kavalerjan. Kappaleesta on tehty myös oma musiikkivideo.


text: Kappale sai 12 pistettä sekä Venäjältä, Israelilta että Ukrainalta.


text: "Yassou Maria" () on kreikkalaisen laulaja Sarbelin kappale. Koska Kreikka oli edellisenä vuonna päässyt kymmenen parhaan joukkoon, laulu oli suoraan loppukilpailussa, jossa se esiintyi kymmenentenä. Kappale sai 139 pistettä ja pääsi sijalle 7. Se sai 12 pistettä Bulgarialta ja Kyprokselta. Laulu herätti jonkin verran kohua, sillä siinä taustatanssijat näyttivät pakaroitaan.


title: Karismaattinen episkopaalinen kirkko

text: Karismaattinen episkopaalinen kirkko () on kristillinen kirkkokunta, joka on syntynyt 1900-luvun lopulla karismaattisista ja evankelikaalisista taustoista osana nk. konvergenssiliikettä. Kirkkokunta on omaksunut katoliset seitsemän sakramenttia, mukaan lukien opin ehtoollisen reaalipreesensistä, sekä anglikaanisen Book of Common Prayerin liturgian. Karismaattisen episkopaalisen kirkon hankkima apostolinen seuraanto palautuu skismaattiseen roomalaiskatoliseen piispaan Carlos Duarte Costaan.


title: Karismaattinen episkopaalinen kirkko

text: Karismaattinen episkopaalinen kirkko on kasvanut voimakkaasti sitten 1990-luvun. Suurinta kasvu on ollut Keniassa, Ugandassa, Filippiineillä, Pakistanissa ja Brasiliassa.


title: Karismaattinen episkopaalinen kirkko

text: Kirkkokunta on laajentunut myös Viroon, jossa sillä on kolme seurakuntaa jotka sijaitsevat Tallinnassa, Pärnussa ja Tartossa. Kirkon yleisvikaarina Virossa toimii Heigo Ritsbek.


title: Monacon Grand Prix 1978

text: Vuoden 1978 Formula 1:n Monacon Grand Prix järjestettiin 7. heinäkuuta 1978 Circuit de Monacon katuradalla. Kilpailun voitti ranskalainen Patrick Depailler, jolle voitto oli uran ensimmäinen. Suomessa Monacon kilpailu nähtiin televisioituna TV2:ssa.


title: Gretha Smit

text: Gretha Smit (s. 20. tammikuuta 1976 Rouveen) on alankomaalainen pikaluistelija.


title: Gretha Smit

text: Smit voitti olympiahopeaa 5 000 metrillä vuoden 2002 talviolympialaisissa Salt Lake Cityssä. Hänen aikansa oli maailmanennätys, mutta samassa kilpailussa Claudia Pechstein teki uuden maailmanennätyksen. Ennen kautta 2002 Smit ei useisiin vuosiin ollut kilpaillut pikaluistelussa ja oli aloittanut harjoittelun vasta vuoden 2001 lopussa.


title: Gretha Smit

text: Aiemmin Smit oli harrastanut maratonluistelua ja hän voitti luonnonjäällä kilpailtavan maratonluistelun Alankomaiden mestaruuden vuosina 1995, 1998, 2000 ja 2001, ja tekojäällä vuosina 1999, 2000 ja 2001.


title: Lisa Niemi

text: Lisa Anne Haapaniemi (s. 26. toukokuuta 1956 Houston, Texas, Yhdysvallat) on yhdysvaltalainen näyttelijä ja tanssija.


title: Lisa Niemi

text: Hänen vanhempansa ovat amerikansuomalaiset Edmond Melvin Haapaniemi ja Edna Karin Hyttinen, ja hän oli kuudesta lapsesta ainoa tyttö.


title: Lisa Niemi

text: Niemi oli naimisissa näyttelijä ja tanssija Patrick Swayzen kanssa 12. kesäkuuta 1975 lähtien, kunnes jäi leskeksi Swayzen kuoltua 14. syyskuuta 2009. Swayzellä ja Niemellä ei ollut lapsia.


title: Lisa Niemi

text: Niemi on kirjoittanut hänen ja Swayzen alkuajoista tanssijoina New Yorkissa näytelmän "Without A Word". Vuonna 2003 hän ohjasi sen perusteella elokuvan "One Last Dance", jonka pääosaa hän myös esitti.


title: Frou Frou

text: Frou Frou on englantilainen elektronista musiikkia soittava duo, joka koostuu Imogen Heapista ja Guy Sigsworthista. He molemmat kirjoittavat kappaleita, tuottavat sekä soittavat instrumentteja yhtyeen kappaleilla, mutta Heap toimii myös laulajana.


title: Frou Frou

text:
Frou Frou julkaisi ainoan albuminsa "Details" vuonna 2002. Tämän jälkeen Heap ja Sigsworth ovat keskittyneet soolouriinsa ja muihin projekteihin, mutta pitävät mahdollisena myös tulevaa yhteistyötä.
__notoc__


title: Jennifer Rodriguez

text: Jennifer Rodriguez (s. 8. kesäkuuta 1976 Miami) on kuubalais-yhdysvaltalainen pikaluistelija. Hän aloitti uransa taitorullaluistelijana ja voitti lajissa useita kansallisia mestaruuksia sekä sijoittui toiseksi lajin maailmanmestaruuskilpailuissa. Myöhemmin hän siirtyi rullapikaluistelun pariin ja voitti lajin maailmanmestaruuden vuonna 1993.


title: Jennifer Rodriguez

text: Vuonna 1996 Rodriguez vaihtoi jälleen lajia ja siirtyi luistelemaan jäällä tavoitteenaan päästä Yhdysvaltojen olympiajoukkueeseen. Hän osallistui ensimmäisiin talviolympialaisiinsa vuonna 1998 Naganossa ja osallistui myös seuraaviin talviolympialaisiin Salt Lake Cityssä ja Torinossa. Vuoden 2002 talviolympialaisissa hän voitti pronssia 1 000 ja 1 500 metrillä. Hän voitti sprinttereiden maailmanmestauuden 2005 oltuaan jo edellisvuonna pronssilla. Matkakohtaisissa MM-kilpailuissa hän on saanut hopeaa 1 000 metrillä 2003 sekä pronssia 1 500 metrillä 2003, 2004 ja 2005. Pohjois-Amerikan yleisluistelumestaruuskilpailuissa hän on saanut kultaa 1999 ja 2001 sekä pronssia 2000.


title: Kauhavan yläkoulu

text: Kauhavan yläkoulu on Kauhavan kirkonkylällä toimiva peruskoulun luokat 7–9 käsittävä koulu. Koulussa on noin 300 oppilasta ja yli 30 opettajaa. Koulu toimii samoissa tiloissa Kauhavan lukion kanssa. Koulun rehtorina toimii Hannu Mäkynen ja vararehtorina Sanna Kangas.


title: Kauhavan yläkoulu

text: Koulurakennes purettiin vuonna 2016 sisäilmaongelmien takia.